Tapia: Energiaren demagogia eta mezu argien beharra - Ekonomiaren Garapena eta Azpiegitura Saila - Euskadi.eus\nEstatuko tenperatura altuen ondorioz, kontsumo energetikoa handitu egin da eta, hala, energiaren kostuaren inguruko liskar politikoa sortu da. Udako liskar horren zaratak duela egun batzuk Klima Aldaketari buruzko Adituen Gobernuen arteko Taldeak jendaurrean jarri zuen Panelaren analisi interesgarria eta beharrezkoa ezkutuan utzi du.\nDimentsio globala duten tentsio handiko bi alderdi, zeinak tokiko eremuarekin eta etxekoarekin lotuta baitaude: energia –haren sorkuntza, kontsumoa eta kostua–, ongizatearekin eta industria-garapenarekin bete-betean lotuta dagoena, bai eta klima-aldaketarekin dugun erronka handiarekin ere. Eta, horren aurrean, zarata publikoa areagotu egiten da, salaketen gurutzatze batean oinarrituta, kontraste zorrotzerako aukerarik gabe eta elkarrizketa bat lasai izateko aukerarik gabe, kontuan hartuta hori dela, hain zuzen, hainbesteko garrantzia duen gai horrek behar duena.\nPlaneta osoan eragina duen mundu-mailako arazo baten aurrean gaude. Asko dago jokoan, eta errealitate energetikoak Euskadik ere aurre egin behar dien inkoherentzia batzuk azaleratzen ditu.\nEnergiaren kostuaren formula ez da kontu erraza, eta konplexutasun horretan ari da demagogia politikoa, hain zuzen, pagotxa aurkitzen. Gai lerrakor horretan murgildu aurretik, ikuspegi konstruktiboa eman nahi nuke eta, horretarako, hobekuntza garrantzitsuko zenbait alderditan jarri fokua.\nAsken asteotako egoeran ekaitz perfektua eragiten duten zenbait baldintza bizitzen ari gara: klimatizazioko eskari elektriko handia tenperatura altuen ondorioz; beherakada ekoizpen eolikoan; gas naturalaren prezio altua, eta CO2aren prezioaren goranzko joera.\nLehen bi motiboen ondorioz, ziklo konbinatuetatik datorren energia (aldizkako energia berriztagarrietarako babes-energia) ohi baino gehiago integratu behar da. Sorkuntza mota horrek prezioen mendekotasun handia du, bai lehengaiaren prezioarena –gas naturala, besteak beste– bai isuritako CO2aren tonaren prezioarena. Bi prezioak altu daude; beraz, orduko megawatt-en (MWh) sorkuntzak zentral horietan gaur egun kostu altua du. Zentral horiek energia elektrikoaren eskariari erantzuteko beharrezkoak direnez, eguneroko merkatuaren erreferentzia-prezioa markatzen dute.\nEuskadin, Arabako lurraldean une jakinen batean izan ezik, ezin dugu esan bero gehiegi egin duenik, eta, halere, aipatutako alderdi guztiek gure elektrizitatearen prezioan ere badute eragina. Ondorioz, hausnarketa eta ondorio garrantzitsuak ditugu; izan ere, Euskadin, ia ez dugu energia eolikorik sortzen (ustezko kontrako jarrera batek eragotzita), gure lurpean eskuragarri dagoen gas natural bati uko egin diogu eta CO2aren kostua, logikoa denez, gero eta handiagoa da, klima-aldaketaren mehatxuen aurkako borrokarekin bat datorren trantsizio energetiko batengatik ordaintzea dagokigun prezioa izanik.\nTrantsizio energetikoa eta klimatikoa badatoz. Edo egiten ditugu edo egiten dizkigute. Eztabaida bideratu behar da; izan ere, Euskadin, energia gutxi ekoitzi eta asko kontsumitzen dugu, eta desberdintasuna beste batzuek ezartzen diguten prezioan erosten dugu. Gure etxeetako argiaren fakturan du eragina, bereziki kalteberenean, eta gure enpresenean eta haien lehiakortasunean.\nHerrialde industriala gara. Gure enpresek merkatu elektrikorako sarbidea baldintza lehiakorretan behar dute; izan ere, gure ekonomiaren zati handi bat eta kalitatezko enplegu asko horren mende daude.\nLehen hausnarketa. Mota guztietako berriztagarriak areagotu behar ditugu (eta biltegiratze-soluzioak), parke eolikoak eta fotovoltaikoak barne. Euskadik energia berriztagarrien ekoizpen oso txikia du, eta emaitza horrek ez du zentzurik munduan puntakoa eta lehiakorra izan den sektore industrial energetikoa sortzeko gai izan den herrialdean. Sorkuntza eolikoaren Euskadiko ekosistema teknologiko-industrialak teknologia liderra du, eta ingurumen aldetik berritzaileak diren soluzioak eskaintzen ditu, zeinak nazioarte-mailan esportatzen baititugu, baina Euskadin motibo soziopolitikoengatik ezartzeko gai ez garenak.\nBigarren hausnarketa. Gasaren inguruan hartutako erabakiarekin kontsekuenteak izan behar dugu, berriztagarriek behar duten osagarria baita, harik eta energia modu jasangarriagoan biltegiratzeko irtenbiderik izan arte. Euskadik baztertu egin du bere gasaren kudeaketara jotzea, nahiz eta gas naturalaren erosotasun-sistemara egokituta jarraitu eta inportatutako gasaren prezioak ekonomia- eta ingurumen-kostu handiagoa duela jakin.\nHirugarren hausnarketa. “Kutsatzen duenak ordaindu behar du” printzipioari jarraikiz eta CO2aren emisioaren kostua ikusita, zergatik ez dugu ahalegin handiagoa egiten “aurrezpen energetikoa”ren printzipioan? Egunotako eztabaidan, Estatuko puntu askotan beroak izan diren jardunaldietan, inork ez du ikuspegi hori sartu, eta erronka har liteke eta energiaren kontsumoaren murrizketa planteatu. Energiarik onena kontsumitzen ez dena da. Energia-efizientzia neutraltasun klimatikoaren eta deskarbonizazioaren erronkari aurre egiteko funtsezko elementuetako bat izan da eta izaten jarraituko du. Hori da EEE-Energiaren Euskal Erakundearen sorrerako helburuetako bat, eta Euskadi eta Euskadiko industria erreferente dira horretan.\nEuskadin, duela 40 urtetik hona, EEE izateak dakarkigun indarra dugu. Erakunde horrek, energiaren kostuaren arauketan esku hartzeko gaitasunik ez badu ere, jakin du Euskadiko sistemak petrolioaren eta ikatzaren eratorrien mendekotasuna murritz dezan laguntzen. Gas naturalaren banaketa- eta garraio-sistema bat finkatzeak, Euskadiko geografia osotik eskala txikian eta handian teknologia berriztagarriak sustatzeak eta, batik bat, energia-efizientziaren aldeko apustuak berotegi-efektuko gasen emisioa % 27 murrizten lagundu dute, eta, ondorioz, kostu energetikoak murrizten. Hala egin du, industriara bideratutako dimentsio handiko jarduketa eta programekin, tokiko administrazioarekiko elkarlan publiko-pribatuan, eta etxeetan sartuz, galdara, leiho, etxetresna elektriko edo ibilgailuetako “renove” laguntzen bidez.\nAzken batean, egiturazko ekarpen horrek herritarren bizi-kalitatean izan du eragina; izan ere, onura ekarri du, halaber, kutxa publikoetan, eta hobekuntza, ingurumenaren kalitatean. Erakunde publiko hori gizartearen zerbitzura dago, eta jakin du industria-egiturarekin elkarlanean jarduten, eta entzuten ari garen ideia guztietan jarraitzeko moduko eredutzat har liteke.\nEz dago zalantzarik, eztabaida sakona eta zintzoa behar da elektrizitatearen tarifaren eta energiaren merkatuaren funtzionamenduaren inguruan, baina ez du ematen adabakiek eta udako gau bateko ideiek egiturazko irtenbiderik ekarriko dutenik.\nGiroa gehiago ez berotzearren, beharbada zuhurtasuna eta erantzukizun politikoa beharko genituzke, ez dagokion lekuan nahaspilarik ez eragiteko. Gizarteak eskertuko du ahalegina egitea gertatzen ari denaren inguruko irakurketa arduratsua egiteko eta, batik bat eta nagusiki, energia izeneko konplexutasun horren sektore eta pertsona kalteberenekin irakurketa solidarioa egiteko.


Erleak jaten dituen asiar liztorra zabaltzen ari da Euskal Herrian, lehen aldiz agertu da kostan - GARA\nErleak jaten dituen asiar liztorra zabaltzen ari da Euskal Herrian, lehen aldiz agertu da kostan\nAsiar jatorriko «Vespa velutina» liztorra lehen aldiz Lapurdiko kostaldean atzemana izan da. Iaz Zuberoan agertu zen, eta ekaina bukaeran Angeluko baso batean ere aurkitu zuen erlezain batek. Europako erleen desagerpenaren arrazoietako bat izateagatik ezaguna den liztorra oso erasokorra da.\nVespa velutina liztorrak sistematikoki hiltzen ditu erleak. Bertako liztorrek elikatzeko hiltzen dituzten bospasei erleen aldean, asiar jatorrikoek askoz gehiago hiltzen dituzte» azaldu zuen Bizkaiko Erlezainen Elkarteko Javier Larrinagak. Asiar jatorriko liztor hori 2005. urtean atzeman zuten Europan, Estatu frantseseko Lot et Garonnen, eta geroztik zabalduz joan da, Ipar Euskal Herrira ere ailegatu dela. Hego Euskal Herrian oraingoz ez da liztor horren habiarik aurkitu, baina Larrinagak argi adierazi zuen legez, «duela bi urtetik begia beti adi daukat. Pirinioak zeharkatzea ez da erraza, baina beharbada, urte asko pasako dira ikusten dugunerako, eta ordurako, arazoa oso larria izan daiteke».\nPeio Menta erlezain lapurtarrak joan den astean habia txiki bat aurkitu zuen Angeluko Xiberta basoan. «Erleak biltzeko deitzen naute, eta Angelura heldu nintzenean konturatu nintzen horiek ez zirela erleak. Nahiko habia berezia zen, normalean sei bat metrotara kokatzen baitute, baina hau metro eta hogei zentimetrora baino ez zegoen. Hasiera zen, bakarrik hamar-hamabost bat liztor zeuden, horregatik bildu dut habia eta erregina ere bildu dut, gutxitan egiten ahal dena». Habia erlezainak Baionan duen dendan ikusgai dago orain.\nPariseko Historia Naturaleko Museo Nazionaleko Natura Ondarearen Inbentarioaren zerbitzua aurkitutako habia guztien zerrenda ari da osatzen, espezie erasokor honen hedapena ezagutu, eta ahal den heinean, kontrolatzeko. Gaur egun duen hedapena dela-eta, erasoa gelditzea ezinezkoa da. Hala ere, gizartearen laguntza eskatzen dute erakunde publikoek, bereziki erlezainena, hedapen-eremu hori hobeto ezagutzeko. Peio Mentak liztorrak harrapatzeko tekniken berri ere eman zuen: «Tranpa batzuk jartzen ditugu. Garagardoa edo zerbait azukreztatua jartzen dugu tranpa bati lotua, baina ezin ditugu gehiegi jarri, liztorrak ez ezik, erleak eta bestelako intsektuak ere harrapatzen dituelako».\nAsiako erleek liztor hauei aurre egiteko teknika bereziak garatu dituzte, baina Europakoek oraindik ez dute ikasi nola egin aurre. «Asian erleek badituzte metodo batzuk liztorrak beren erlauntzetatik aldentzeko. Hegoak mugitzen hasten dira, eta 41º-tik gorako tenperatura eragiten dute horrela. Erleek 45º-ra arte eusten dute bizirik, baina liztorra hil egiten da», azaldu zuen Peio Mentak. Asian duela 50 urte zabaldu zen europar jatorriko Apis melliferak ere erabiltzen du teknika hori, baina gure kontinentean bizi diren erleek ez, oraindik ez dute defentsa teknika hori garatu.\nVespa velutinaren berezko ekosistema Asiako hego-ekialdeko herrialdeetakoa da, baina Europako hegoaldeko herrialdeetako klimara ongi egokitu da. Kolonizazioa oso aldagarria da, hori dela-eta Asian hamaika subespezie aurki daitezke.\nErleak, biziarentzat ezinbestekoak\nVespa velutinaren habia aurkitzea zaila dela nabarmentzen dute ikerlari guztiek, izan ere, habia hamar metrotako altueran ere eraikitzen du. Aurkitzeko sasoirik hoberena udazkena izaten da, zuhaitzetako hostoak erortzen direnean. Neguan liztorrak lurperatu egiten dira eta udaberrira arte lo egiten dute. «Negua lur azpian pasatzen dute eta udaberrian beste habia bat egiten dute», azaldu zuen erlezain lapurtarrak.\nBizkaiko eta Lapurdiko erlezainek nabarmendu zuten egun erleen bizitza mehatxatzen duten beste faktore bat besterik ez dela liztorra. «Pestizidak, ingurumenaren eta eguraldiaren aldaketak erleen biziraupenaren kontra egiten dute, asiar liztor hauek beste faktore bat besterik ez dira gure erlauntzak atxikitzeko zailtasuna handitzen dutena», adierazi zuen Mentak. Erlezainek erleen biziraupenerako egiten duten lana oso garrantzitsua dela ere nabarmendu zuten erlezainen elkarteetako kideek. «Gaur egun badira erleak, erlezainak daudelako, baina anitz galtzen ari dira. Biodibertsitatea gero eta urriagoa da, eta erleak hiltzen ari dira horregatik», salatu zuen Mentak.\n«Erleek gure landareen %80 polinizatzen dute; haizeak eta beste intsektuek %20a besterik ez, beraz, gure erleak galtzen baditugu gure lurreko bizi osoa arriskuan legoke», ohartarazi zuen Mentak. Ildo beretik, Albert Einstein zientzialari ezagunak egin zuen adierazpen bat bere garaian, egun egiatzat hartzen dena, hain zuzen ere: «Erleak gure planetatik desagertuko balira, soilik lau urteko bizia geratuko litzaioke gizakiari».


Instalazio Termiko eta Fluidodunen Mantenimendua | CIFP Don Bosco LHII - Webgune ofiziala\nINSTALAZIO TERMIKO eta FLUIDODUNAK MANTENTZEKO GOI-MAILAKO TEKNIKARIA\nIndustria-prozesuetan eta eraikinetan instalazio termikoak eta fluidodunak muntatzen eta mantentzeko lanak planifikatzen, kudeatzen eta ikuskatzen ikasiko duzu, ezarritako erregelamendu eta arauen arabera, eta kalitate, segurtasun, laneko arriskuen prebentzio eta ingurumenarekiko errespetuko protokoloak jarraituz.\nSistema elektrikoak eta automatikoak (198 ordu)\nEkipamendu eta instalazio termikoak (231 ordu)\nInstalazioak muntatzeko prozesuak (231 ordu)\nInstalazioen irudikapen grafikoa (132 ordu)\nEnergia berriztagarriak eta eraginkortasun energetikoa (99 ordu)\nMuntaiaren, kalitatearen eta mantentzearen kudeaketa (80 ordu)\nInstalazio termikoen eta fluidodunen konfigurazioa (140 ordu)\nHozteko eta girotzeko instalazioak mantentzea (140 ordu\nBero- eta fluido-instalazioak mantentzea (140 ordu)\nInstalazio termikoak eta fluidodunak mantentzeko proiektua (50 ordu)\nLanbide-teknikari honek instalazio termikoak eta fluidodunak muntatzeko eta mantentzeko industrietan egiten du lan. Industria horiek ur bero sanitarioaren produkzioko azpisektorean eta girotzeko (berotzeko, hozteko eta aireztatzeko) azpisektorean sartzen dira -industria-sektorearen eta eraikuntza eta obra zibileko sektorearen barruan.\nInstalazio termikoak eta fluidodunak mantentzeko prozesuak planifikatzea eta programatzea.\nFluidoak banatzeko sareen eta sistemen muntatzaileen talde-burua.\nGirotzeko eta aireztatzeko/erauzteko teknikaria.\nFluidoak banatzeko sareetako eta sistemetako teknikaria.\nBerokuntzako eta ur bero sanitarioko instalazioen instalatzailea.\nBerokuntzako eta ur bero sanitarioko instalazioen mantentzailea.\nProdukziorako instalazio osagarriak mantentzeko teknikaria.\nInstalazio termikoen muntaiaren ikuskatzailea.\nBero-instalazioak mantentzeko taldeko burua.\nGasoliozko galdara industriala\nInstalazio Termiko eta Fluidodunak Mantentzeko Goi-mailako Teknikarien prestakuntza-eskaintza honi buruzko informazio osoa nahi baduzu, bete eta bidali azpian agertzen den inprimakia, eta katalogo osoa ikusi/deskargatu ahal izango duzu.\nInstalazio termikoak eta fluidodunak muntatzeko eta mantentzeko industrietan egiten du lan. Industria horiek ur bero sanitarioaren produkzioko azpisektorean eta girotzeko (berotzeko, hozteko eta aireztatzeko) azpisektorean sartzen dira -industria-sektorearen eta eraikuntza eta obra zibileko sektorearen barruan.


Hauxe zuen gaia: gai jartzailetza –\nInaxio Usarralde, Maite Berriozabal eta Iker Iriarte gai jartzaileak. JON URBE / FOKU\nIKER IRIARTE: Iruditzen zait gai jartzaileak garrantzi handia duela bertso saio batean. Azkenean, haren esku dago saioaren ildo editoriala: zer gai plazaratu nahi dituen, zeini zer kantarazi nahi dion… Hori hala izanda ere, saioaren ondoren jendeak gai jartzailea protagonista izan dela esatea ere ez zait oso seinale ona iruditzen.\nI. I.: Urte askoan, gai jartzaileen figura utzita egon da; herriko edozeini esaten zitzaion. Orain, entzulea, bertsolariak eta gu geu konturatu gara sekulako lana dela gai jartzaileena, bai etxean egiten dena, bai eguneko bertako lana ere. Garrantzi hori aitortuta ere, garrantzitsu izatetik protagonista izatera dagoen tarte hori bereizi egingo nuke. Ez zait iruditzen sintoma oso ona gai jartzaileaz gehiegi hitz egitea: zenbat esperimentu, zenbat pantaila… Beste aitortza mota bat behar da.\nM. B.: Ezagutza falta horrek sortzen duen antsietatetik. Niri batzuetan pasatu izan zait nire aurreirizi eta irudikapenetatik proiektatu dudanaren arabera ipini diodala gai bat edo beste bat bertsolari jakin bati, eta askotan sentsazioa izan da seguru asko pentsatu duela «ehungarren bider gai jartzaile honi okurritu zaio niri txatxukeria hau jartzea»; edo pentsatu duela «badakit pertsona estrabertitu bat ematen dudala, baina ez nauzu beti ipini behar lotsagabe rolean»… Azkenaldian, horren beldur handia hartuta nabil. Uste dut falta zaigula adierazten hastea, geugandik hasita, eta eskertuko nuke bertsolariek esatea: gai hau askotan jarri didate edo hau asko gustatu zait, modu onean noski.\nM. B.: Uste dut asko laguntzen dugula, laguntzaren alde negatiboan ere bai. Saioaren egituraketak berebiziko garrantzia dauka niretzat: zenbat aldiz kantatuko duen bakoitzak orekatu arren, zer ariketa nori, zer rol, zer protagonismo, hausnarketarako zer aukera… Gai denak ez dira berdin onak, berdin sakonak, berdin originalak. Batzuetan gai guretzat kuttunak arrakastarako gordetzen ditugu, eta bertsolari jakinei jartzen dizkiegu, eta distira egiteko aukera askotan berberei ematen diegu. Erantzukizun handia daukagu horretan, eta bertsolariek ere sentitu beharko lukete askatasuna esateko: «Hurrengo batean, nahiko nuke bakarka egin, ze ez nabil egiten»; edo «eskertzen dizut babesa, baina ez dut behar»; edo «hurrengoan eskertuko nizuke gehiago babestea».\nI. I.: Saioetara joan aurretik, gehiegizko babes sentsazio bat sartzen zait niri, alde guztietatik. Esan nahi dut: neure buruarekin leiala izan, entzulea ez dadila ezerosoegi sentitu, bertsolaria ez dadila ezerosoegi sentitu… Eta, azkenean, esaten duzu: «Abuztuko arratsalde batean, jendea tarte atsegin bat pasatzera doa herri horretara; nik ez dut mundua aldatuko, baina barregarri ere ez dut geratu nahi…», eta, azkenean, errazkeriara jotzen duzu.\nTags: gai jartzaileak gaiak Hauxe zuen gaia: gai jartzailetza iker iriarte inaxio usarralde inazio usarralde maite beriiozabal


Euskal Dantzarien Biltzarra sortzeko bilera (1965)\nDantzarien federakundeko lehenengo estatutuak, estatu espainiarrean onartuak izateko eziJon Mayantasunaren aurrean, gobernu frantsesak onartu zituen 1965eko martxoaren 11an, EUSKAL DANTZARIEN BILTZARRA izenpean. Lehenengo asanblada Agilera estadioan (Biarritz) egin zen 1969ko maiatzaren 14an, probintzia ordezkaritza guztien partaidetzarekin eta honen ostean 2.000 dantzari baino gehiago bildu zituen ikuskizuna antolatu zelarik. 1966ko lehen hiruhilekoan "Dantzari" aldizkariaren lehen zenbakia kaleratzen da, bere asmo nagusiak Euskal Herri osoko dantzarien arteko komunikazio gune bihurtzea eta euskal folkloreak osatzen duen uzkuntza bildu, ikertu eta mantentzeko lanabesa izatea direlarik. 1969ko azaroaren 29an, aldiz, EDB legeztatzen da estatutu eta zuzendaritza batzorde berriarekin, non On Jesus Maria Arozamena jauna izendatzen den lehendakari.\nHegoaldean 1976an sortzen da EDB kultura elkartea. Eragileen artean izan ziren Gene Yurre dantzari ospetsua eta folklore ikertzaile ospetsuak diren Iñaki Irigoien eta Gaizka Barandiaran ere han ziren. 1978an bertan antolatu zuten Iruñean Dantzari Egun arrakastatsua.\n1978az geroztik, Iparralde eta Hegoaldeko probintziek dantza taldeen federakunde bat osatzen dute, euskal folklorea eta bere herriko dantzen kontserbazio eta sustapena barneratzen dituzten helburu soilik kulturalei indar gehiagoz ekinez. Urte honetan egiten da, Iruñean hain zuzen ere, eta modu bateratuan, lehen Dantzari eguna Hego Euskal Herrian.\nAzken aldaketa 10 urria 2021(e)an, 21:42(e)tan


Iñaki Berrioren Ultravioleta Erakusleihoan — Eibar.ORG | Eibarko peoria\nHemen zaude: Hasiera / Blogak / Harrikadak / Iñaki Berrioren Ultravioleta Erakusleihoan\nIñaki Berrioren Ultravioleta Erakusleihoan\nMikel Iturria 2007/03/13 15:00\nIritsi da hilabete honetan ere Erakusleihoa egitasmoa. Berrio anaiek dute txanda, laguntzaile talde apartaz inguraturik.\nErrepikaezina izango den enkarguzko emanaldi honek hiru hanka ditu: hitza, kantua eta bideo-proiekzioa. Dena Iñaki Berrioren poemario batean oinarritzen da. Amets eta amesgaizto asko dago bertan, surrealismoa eta egunerokotasuna. Rafa Berriok kantu ezberdinak idatzi ditu anaiaren hitzak erabiliz eta Jean Condé errealizadoreak Iñakiren irudiak hartuko ditu emanaldia baino zenbait egun lehenago. Iñaki bera azalduko da, behin bakarrik, irakurtzera. Proiekzioa egongo da proiekzioaren barruan, Jorge Carrero narrazioetan, José Puerto, Imanol Solores eta beste hainbat lagun arituko dira.\nIñaki Berrio (Donostia, 1958) William Ex eta beste seudonimoak erabiltzeagatik da ezaguna 80 eta 90 hamarkadetako hainbat musika aldizkaritan (Rock Spezial, Rock De Lux) kazetari jarduetagatik. Pepe Reik zuzentzen zuen La Voz de Euskadi egunkarian aritu zen lanean eta, gaur egun, astero zutabea argitaratzen du El Diario Vasco periodikoan. Hitzak idatzi zituen Amor a Traición taldearentzat eta ezkutuko poeta izan da orain arte. Poema guztiak bilduko ditu Ultravioleta plaquettean.\nRafa Berrio (Donostia, 1963) musikari gisa da ezaguna. Pop eta rock ibilbide undergrounda UHF taldean hasi zuen eta, 90eko hamarkadan, Amor a Traición taldean finkatu zen ("Amor a Traición", 1994; "Una canción de mala muerte", 1997). 2000 urtean, Deriva izenarekin "Planes de Fuga" argitaratu zuen eta 2005eko otsailean, berriz, "Harresilanda" (Autoekoizpena-Gaztelupeko Hotsak).\nJean Condé (Paris, 1963) argazkilari profesionala eta TF-1 telebistako errealizadorea da. Gainera, hainbat ekoiztetxe frantses independentetan aritu da lanean eta rock munduko hamaika dokumental eta bideo-klipen egile da.\nNon: Ernest Lluch Kultur Etxean.\nNoiz: martxoaren 15ean, arratsaldeko 19:30etan.\nAdi: Sarrera Anoeta Estadioko 8. atearen ondotik da.\nEta zer moduz atzoko emanaldia? Ez nuen joaterik izan, baina itxura oso ona zeukan a priori... eta a posteriori?\nEsango diguzu... Ondo segi, figura.


GPGA 03/22 | Sustraiak Catering, elikadura agroekologikoa ikuspegi feministatik\nGarbiñe Arroyuelo Sustraiak Cateringeko bazkide-langileetako bat da. Elikadura agroekologikoan oinarritutako sukaldaritza begetarianoa eskaintzen du Sustraiakek, ikuspegi feminista eta intersekzionaletatik. Emakumearen paperaz, agroekologiaz eta konpromiso sozialaz mintzatu gara. Irakurri albiste osoa.\nBerton Bertokoa tokiko elikaduraren aldeko dinamikak jaialdi berezi bat egingo du apirilaren 1ean, Elorrioko Arriola aretoan. Ezagutu galaren helburuak eta nondik norakoak albiste honetan: albiste osoa hemen.\nAtal berri honen bidez Gure Platera, Gure Aukerako talde motorraren kideak aurkeztuko dizkizuegu. Andoni Alonso LAB sindikatuko kolektibitateetako arduradunaren eta Bizigaia ekimeneko kide diren Amaia Aierberen eta Ane Otegiren txanda da.\nHezkuntza Sailak 115 eskola-jantoki atera ditu lehiaketara Euskadin 77 milioiren truke\nEusko Jaurlaritzako Hezkuntza Sailak 76,9 milioi euroko lizitazioa egin du, eta, guztira, 22 lotetan, ikastetxeetan bertan janaria prestatzen duten kudeaketa zuzeneko 115 eskola-jantokiren zerbitzua eskaini du. Irakurri Deiak argitaratutako albistea hemen.


Bigarren sailkatu da Ibone Sanchez Ondarroako triatloian - Izar Mendiguren Cosgaya - Aiaraldea.eus\nBigarren sailkatu da Ibone Sanchez Ondarroako triatloian\nIzar Mendiguren Cosgaya 2013-06-03 00:24 Kirola\nIbone Sanchez (Laudio, 1989) kirolariak bigarren postua eskuratu du Ondarroako triatloian (Bizkaia). Proba larunbatean jokatu zen. Distantzia olinpikoa zuen lehiaketak. Lehendabizi igerian 1'5 km egin behar izan zituzten, ondoren 42 km bizikletan eta azkenik 10'5 km korrika. "Baina uraren tenperatura hotzegia zenez, igeriketako sektorea laburtu zuten 750m-ra", azaldu du laudioarrak.\nIbone Sanchez igerilaria izandakoa da. Horregatik, azken orduko aldaketak kaltetu zuela dio: "Igeriketa delako nire punturik fuerteenetarikoa, baina halere gogotsu irten nintzen ta uretatik beste neska batekin batera, lehenak atera ginen, bi minutuko aldea genuen besteekiko". Bizikleta hartzerakoan fuerte ekitea erabaki zuen, Lekeition gainontzeko lasterkariek harrapatuko zutela uste baizuen. "Halere, Lekeitiora iritsi, atzera begiratu, eta ez nuenez neskarik ikusi, aurrera jarraitzea erabaki nuen, sentsazio onak aprobetxatuz", erantsi du.\nSanchezen esanetan ibilbidea " nahiko gorabeheratsua" eta "gogorra" zen. Ondarroarako bidean, bi minutuko tartea atera zien. Alabaina, Ana Casaresek korrika gailenduta eta aurreneko zeharkatu zuen helmuga. "Bederatzigarren kilometroan harrapatu eta pasa ninduen, helmugan 14 segundoko aldea besterik ez zidan atera". Horrek, pena eman ziola dio, lasterketa gehiena bakarrik egin zuen-eta. Hala ere, Ondarroan bizitakoari itzela deritzo: "Jendearen animoak, giroa... esperientzia oso oso polita izan zen, asko ikasi nuen.Gainera, jasotako sarien artean, Ondarroako arrain freskoa eman zidaten, opari ezin hobea!".\nEgun, Zumarraga-Urretxuko Urola triatloi klubean dabil Sanchez. Hurrengo txapelketa asteburu honetan izango du, Xixonen: "Espainiako txapelketa autonomikoa da eta Euskadiko Selekzioarekin noa beste 5 neska ta 6 mutilekin. Gogotsu goaz eta ahalik eta hoberen egiten saiatuko gara!".\nErreharria 2013-06-03 12:13 Erantzuna | #1


Euskaldun berriak: agur eta ohore | Patxi Baztarrika\n← Paraguai eta Argentinara egindako bidaiko ekitaldiak argazkitan\nAzoka, bizi-bizi →\nAutogobernua berreskuratu orduko, Euskadik bere buruarentzat nahi zuen gizarte eredua eta helburuak jasotzeari ekin zion lege-arau propioen bitartez.\nHizkuntzari dagokionez, Euskararen Legea onartu zuen 1982an Eusko Legebiltzarrak, gehiengo zabal batez. Bilakaera historiko luze baten ondotik eta, azkenaldian batez ere frankismoaren garaiko eraso eta bazterketa bortitzaren eraginez, une hartan ahulduta zegoen euskara, oso ahulduta. Euskadiko biztanle guztien artean bostetik batek bakarrik zekien euskaraz. Hala, euskal gizarteak aukeratu zezakeen euskarari eta euskal hiztunei gutxiengoaren trataera ematea, hots, euskarari nolabaiteko presentzia ematea, desagertu gabe -baina hazi barik- jarrai zezan. Oso bestelako hautua egin zuen, ordea, euskal gizarteak orduan: euskara gizarte osoarentzat izatea. Horregatik, herritar elebidunez osaturiko gizarte elebidunaren eredua hautatzea erabaki zuen Legebiltzarrak, bi hizkuntza ofizialen arteko elkarbizitza gizarte elkarbizitzaren parte garrantzitsu bihurtuz. Hori da Euskararen Legearen eredua. Esan bezala, hauta zezakeen bestelakorik ere: bi komunitate bereizi eta euskara-hiztunen egoera babestea, eta horien hizkuntza eskubide batzuk ardatz bakar bihurtzea. Baina, ez; hori euskaldunok gutxiengo bezala tratatzea izango zen, eta hautua ez zen hori izan: hautua euskara guztiona egitea izan zen. Integrazioarena, ez bereizkuntzarena. Horregatik, Estatutuak eta Euskararen Legeak euskara jakiteko eta erabiltzeko eskubidea herritar guztiei aitortzen diete, eta eskubide hori babesteko obligazioa ezartzen diete erakunde publikoei: eskubide berberak hizkuntza ofizial bietan herritar guztiei eta obligazioak administrazioei. Horra euskara araubidearen funtsa, progresibotasunez aplikatzekoa.\nHarrez gero, bide emankorra jorratu du euskarak, herritarren borondate sendoaz, erakundeen hizkuntza politika sustatzaileaz eta askotariko gizarte eragileen bultzadaz. Hiru hamarkada hauetan, euskal hiztunok bostetik bat izatetik hirutik bat baino gehiago izatera pasatu gara. Gaur egun, euskal hiztunak 809.000 gara EAEn, eta euskaldun pasiboak, euskara neurri batean edo bestean ulertzen dutenak ia 400.000. Elebakarrak, berriz, 900.000 dira: gizartean nagusi izatetik, erdiak baino gutxiago izatera pasatu dira. Ez dago dena egina, ez horixe. Asko dugu egiteko oraindik, egin duguna baino gehiago hainbat arlotan, baina aurrera goaz, etenik gabe aurrera, bistan denez.\nMunduan zehar, hizkuntza propioak berreskuratu eta biziberritzeko prozesuetan murgilduta dauden herrialde eta komunitate askorentzat eredu bihurtu da euskara biziberritzeko esperientzia. Lehengo astean, esaterako, Eusko Jaurlaritzaren ordezkaritza bat Argentinan eta Paraguain izan gara. Argentinan 25 urte bete dituzte euskara irakasten euskal etxeetan eta, gaur egun, urtero seiehun eta berrogeita hamar pertsonatik gora aritzen dira euskara ikasten, euskal etxeetan eta unibertsitatean. Paraguain, berriz, hango gobernuak eta gureak hitzarmena sinatu dugu, han guarania biziberritzeko daramaten hizkuntza politikan bidelagun izan nahi gaituztelako.\nEuskara biziberritzeko prozesuan giltzarri izaten ari dira hezkuntza sistema eta helduen euskalduntzea. Euskara irabazten ari den hiztun kopuruan erabakigarria da eskola, familia elebakarretan hazitako umeak, euskara etxean jasotzen ez dutenak alegia, eskolaren bidez ari direlako jasotzen. Baina erabakigarria da, baita ere, helduen euskalduntzea, urtero milaka baitira euskara heldutan ikasteko erabakia hartu eta euskaltegira doazen herritarrak.\nEgun egokia da gaurkoa, euskaldun berriek egiten diguten ekarpena aitortu eta goraipatzeko. Izan ere, euskara jakin ez eta ikasteko pausua ematen dutenek euskaraz aritzeko aukerak biderkatzen baitizkigute euskaldunoi. Elebitasunak onurak besterik ez ditu. Onurak, norberarentzat lehenbizi. Hizkuntza bat eskuratzeak eduki, giza harreman eta jakintza esparru berrietara iristeko aukera ematen digulako beti. Eta, onurak, baita ere, gizarte eta komunitate bizitzan euskal hiztunentzako aukera berdintasuna handitzen duelako.\nZentzu horretan, uste dut oso egokia dela aurten, Euskararen Nazioarteko Egunean, Euskal Autonomia Erkidegoko erakunde nagusiek, elkar hartuta, euskaldun berriei eskerrak eman eta gorazarre egiteko adostu dugun ekimena. Bi hizkuntza ofizial ditugu Euskadin: euskara eta gaztelania. Legezko berdintasuna aitortua dute, baina ez daude berdintasun egoera errealean. Eta gure gizarteak bere buruarentzat hautatua duen helburua errealitate egingo bada, egoera berdinkideago batean behar ditugu biak. Elebitasuna hizkuntzen elkarbizitza ahalik eta orekatuen gisa ulertua, eta hizkuntzen arteko elkarbizitza gizarte-bizikidetzaren osagai gisa ulertua. Helburu horretara iristeko, euskarak, berezko hazkunde naturala (nagusiki familia transmisioaren bidezkoa) ez ezik, hiztun berrien ekarpena behar du. Euskarak euskaldun berriak behar ditu, euskaldunok euskaldun berriak behar ditugu. Hazten eta sendotzen jarraitzeko, euskarak euskaldun zaharrak bezala euskaldun berriak behar ditu. Modu bateko eta besteko hiztunak. Euskaldun berrien hazkundea euskararen hazkundearen termometro bikaina da.\nBeraz, omen ditzagun euskaldun berriak gaur, Frantzisko Xabierkoaren Egunean, Euskararen Egunean. Eskaini diezaiegun plaza, kale edo gunerik gure herrietan. Baina, gogoratu gaitezen beti: euskaldun berriari egin diezaiokegun oparirik onena eta eman diezaiokegun eskerrik eraginkorrena euskaraz aritzea da; ikasten ari diren edo ikasi duten hizkuntza horretan aritzea. Esfortzua eginez ikasi duten hizkuntza horren beharra sentitzen dugula ikustea, beraiek ere halaxe senti dezaten. Seguruenik ere horixe baita hiztun berriak motibatzeko, eskertzeko eta trebatzeko modurik onena. Gugan ere ikus dezatela, Gabriel Arestirentzat bezala, “niretzat euskara premia bat da (…) Ene arimaren ogia euskara da”.\nBeraz, gaur eta beti, agur eta ohore euskaldun berrioi, bihotzez.


Irekia Eusko Jaurlaritza - Gobierno Vasco :: EHAA xedapena 201603668\nHurrenkenaren zenbakia: 201603668\nJudizioa: adostasunik gabeko dibortzioa 385/2016.\nDemandatzailea: Francisca Echevarria Echevarria.\nAbokatua: Maria Carmen Sanchez Tejedor.\nProkuradorea: Carlos Salgado Núñez.\nDemandatua: Antonio Lehite Mariño.\nJudizio horretan, epaia eman da 2016-07-07an. Hona hemen epaitza:\nEpailea: Leyre Pérez Rodríguez.\nEguna: bi mila eta hamaseiko uztailaren zazpia.\nAlderdi demandatzailea: Francisca Echevarria Echevarria.\nProkuradorea: Carlos Salgado Nuñez.\nAlderdi demandatua: Antonio Lehite Mariño.\nOsorik baiesten dut Carlos Salgado Núñez auzitegietako prokuradoreak Francisca Echevarría Echevarría-ren izenean eta ordez jarri duen demanda, Antonio Lehite Mariño auzi-iheslariaren aurkakoa. Horrenbestez, bi ezkontide horien ezkontza desegintzat deklaratzen dut, deklarazio honi dagozkion erabakiekin. Prozesuan sortutako kostuak ez zaizkio berariaz inori ezarriko.\nAurkaratzeko modua: Bizkaiko Probintzia Auzitegiari aurkeztutako apelazio-errekurtsoaren bidez (PZLb, 455. artikulua). Errekurtsoa egiteko, idazkia aurkeztu behar da epaitegi honetan, hogei egun balioduneko epean, jakinarazpena egin eta hurrengo egunetik aurrera. Idazki horretan, bestalde, honako hauek adieraziko dira: aurkaratzea zein alegaziotan oinarritzen den, eta zein diren apelatutako ebazpena eta aurkaratutako erabakiak (PZLb, 458.2 artikulua).\nErrekurtsoa jarri ahal izateko, 50 euroko gordailua eratu beharko da, eta, baldintza hori bete ezean, ez da hura izapidetzea onartuko. Gordailua egiteko, zenbateko hori zainpean jarri beharko da epaitegi honek Banco Santanderren duen Gordailuan eta Zainpean jartzeko Kontuan. Kontuaren zenbakia hauxe da: ....... Ordainagiriaren kontzeptua idazteko hutsunean, «errekurtsoa» dela adierazi beharko da (kodea: 02-Apelazioa). Diru-kopuru hori zainpean jarri izana egiaztatu beharko da errekurtsoa aurkeztean (BJLOko 15. xedapen gehigarria).\nHonela, epai honen bitartez, eman, agindu eta sinatzen du Leyre Pérez Rodríguez andreak, Bilboko eta bere barruti judizialeko Lehen Auzialdiko eta Instrukzioko 14 zenbakiko Epaitegiko epaileak.\nAntonio Lehite Mariño demandatuaren egungo bizilekua ezezaguna denez, aipatutako ebazpena Euskal Herriko Agintaritzaren Aldizkarian ediktu bidez jakinaraztea erabaki da, Prozedura Zibilaren 1/2000 Legearen 497.2 artikuluan xedatutakoaren arabera (PZLb).\nBilbao (Bizkaia), 2016ko uztailaren 13a.\nEDIKTUA, adostasunik gabeko dibortzioari buruz bideratutako 102/2016 prozeduraren ondoriozkoa.\nEDIKTUA, adostasunik gabeko dibortzioari buruz bideratutako 798/2016 prozeduraren ondoriozkoa.


MultimediaLAB Korrika 2013, esperie... by Transbideak Trans... 602 views\nKorritrans MMLab 2013: Korrika (Nai... by Transbideak Trans... 471 views\nMMLab 2013: Korrika 18ren komunikaz... by Transbideak Trans... 584 views\nKorrika by Transbideak Trans... 371 views\nTranxmedia jardunaldia - Korrika ta... by Liv Tailor 400 views\nTransmediaz ari garela by Transbideak Trans... 394 views\nIrrien Lagunak Kluba aurkezteko erabilitako aurkezpena "Transmedia kontakizunak. Komunikazio esperimentuak" ikastaroan, UEUn.\n1. IRRIEN LAGUNAK AURKEZPENA UEU #transmedia 2013\n2. 0. Sarrera 1. IRRIA aldizkaria 2. Sarean 3. Jolas gunea eta ikuskizunak 4. Zeraingo aterpetxea 5. ILGE Gizartegintza Elkartea 6. Oarsoirriak 7. Merchandisinga/Iruditeria IRRIEN LAGUNAK AURKEZPENA UEU #transmedia 2013 IRRIEN LAGUNAK AURKEZPENA UEU #transmedia 2013\n3. • Helburu nagusia, Euskal Herriko haurrei eta hauen hezkuntza prozesuan bidelagun diren norbanako eta kolektibo guztiei zuzendutako harreman esparrua eta komunikazio proiektua sendotzea da, euskaratik eta euskaraz 0. SARRERA • BERRIA, Elkar argitaletxea eta Katxiporreta pailazo taldeen artean sustatutako proiektua. • Hasierako gogoeta: euskararen hutsuneak bete + aisiako estruktura sendo bat sortu. •Gure baloreetan oinarrituta: euskaratik eta euskaraz eta ikuspegi hezitzailea • Hiru esparrutan eragiteko asmoa: ikastetxea, familia eta gizartea. • Bost ardatzen inguruan antolatuta: osasuna, natura, kultura, zientzia eta elkartasuna IRRIEN LAGUNAK AURKEZPENA UEU #transmedia 2013\n4. 1. IRRIA ALDIZKARIA • Proiektuaren ardatza • 10 zenbaki urtean. 44 orrialde. • EHko idazle eta ilustratzaile ezagunak • Kalitatezko aldizkaria euskaraz. Zailtasunak • Irakurzaletasuna sustatu. Gidak. • Publizitatea eta publipuinak • Elkarteen ipuinak (Munduak guztiontzat…) • 4.000 harpidetza (200 ikastetxe) • Helburua: 6.000 harpidetza IRRIEN LAGUNAK AURKEZPENA UEU #transmedia 2013\n5. www.irrienlagunak.com 2011 • Ikusentzunezkoak. Hileroko programazioa gure pertsonaiekin. • Parte hartzea sustatu. Hileko probak • Gure pertsonaia berriak gizarteratu. • Edukia /fidelizazioa • Jolasak, TB, Agenda, Zer Egin, Zorion Agurrak… • Gurasoak, baimenak 2013 • 12.000 erabiltzaile izen emanda, 275 ikastetxe/elkarte IRRIEN LAGUNAK AURKEZPENA UEU #transmedia 2013 2. SAREAN\n6. SARE SOZIALAK • Sare sozial ezberdinetan presentzia • Komunikazio zuzena guraso eta hezitzaile / publiko helduarekin IRRIEN LAGUNAK AURKEZPENA UEU #transmedia 2013 Sarea Irrien Lagunak Katxiporreta Facebook > 5.000 > 10.000 Twitter 1.800 316 Web 11.000 erab Youtube 1,1M 3M\n7. APP IRRIEN LAGUNAK AURKEZPENA UEU #transmedia 2013 • Android eta iOS sistema eragileak • Doakoa • > 5.000 deskarga\n8. 3. JOLAS GUNEA ETA IKUSKIZUNAK • Kluba eta pertsonaia berrien gizarteratzeko tresna. • Haurren aisialdia euskaraz, eta hezitzailea. • Katalogoa: puzgarriak, ikuskizunak, tailerrak… • Hezkuntza eragileetako jaietan eta herriko/ikastetxeetako festetan. • Auzo, udal eta ikastetxetara zuzendua • urtean 200 ikuskizun baino gehiago (ILK + PPM) •Finantziazio iturri. IRRIEN LAGUNAK AURKEZPENA UEU #transmedia 2013\n9. 4. ZERAINGO ATERPETXEA IRRIEN LAGUNAK AURKEZPENA UEU #transmedia 2013\n10. 5. Irrien Lagunak Gizartegintza • Gure baloreekin bat egiten duten elkarte guztiekin, Irrien Lagunak Gizartegintza Elkartea sortu dugu. • Elkarteen elkartea. • Bi helburu: eman eta jaso . Eman, elkarte guztiei euskaratik ahotsa eta babesa; jaso, gure haurren heziketa prozesuan landu beharko genituzkeen beste baloreei buruzko hausnarketa bultzatzeko eta sustatzeko aukera. • Dagoeneko hogei elkarte bildu dira gure ekimen honetara! • Urteko Jaialdia: Aurten Lazkao • 2014 Bolondres Sarea IRRIEN LAGUNAK AURKEZPENA UEU #transmedia 2013\n11. 6. OARSOIRRIAK • Haur eta familientzat aisia proiektu hezitzaile bat izan nahi du, natura, kultura, zientzia, osasuna eta elkartasuna esparruak oinarri eta lan-eremu izango dituena, eta euskara lanabes. • Herriko talde, eragile, herritar eta erakundeen arteko lankidetzatik garatuko da, behetik gorako norantzan, eta izaera parte-hartzailea eta inklusiboa izango du. •Herri dinamika sendo eta iraunkor bat eratzea du helburu. • Proiektua HUHEZIk koordinatzen du eta zonaldeko instituzioen babesa du. • http://oarsoirriak.net/ IRRIEN LAGUNAK AURKEZPENA UEU #transmedia 2013\n12. 7. MERCHANDISINGA IRRIEN LAGUNAK AURKEZPENA UEU #transmedia 2013 • Merchandising ala kultur ekoizpena? • Proiektuaren finantziaziorako ezinbestekoa • Iruditeri propioa ala kanpokoa? • Ideala/helburuak: • “Beharrezkoa” izatea, zer da beharrezkoa? • Prezio/Kalitate egokia • EH egina, gertu egina • Txina ala EH? > Panpinak eta Partxisa • Bertako produktua eta “elitista” > arriskua • Banaketa Sarea > multiplikatzailea • Lizentzia eta ekoizpen propioa > Lixone\n13. MILA ESKER!\nTranxmedia jardunaldia - Korrika tailerra


"Enpleguari eutsi eta lanpostu berriak sortzea da gipuzkoarren lehentasuna" - Noticias de Gipuzkoa\n"Enpleguari eutsi eta lanpostu berriak sortzea da gipuzkoarren lehentasuna"\nEkonomia Sustapeneko diputatuak, Imanol Lasak, "hobekuntza minimo bat" ikusi du Gipuzkoako langabezia datuetan, baina krisialdiaren larritasuna dela eta lanpostuak babesteko "ahaleginak biderkatzera" dei egin du\nn.g. 04.08.2020 | 15:41\nImanol Lasa, prentsaurreko batean. N.G.\nImanol Lasa, prentsaurreko batean.\nDONOSTIA - Ekonomia Sustapena, Turismoa eta Landa Inguruneko diputatuak, Imanol Lasa, Gizarte Segurantzak Gipuzkoari dagozkion langabezia zifren inguruan gogoeta egin du gaur goizean. Adierazi duenez, datu hauek "hobekuntza minimo bat" erakusten dute, uztailean Gipuzkoan 1.364 afiliatu gehiago eta langabezian 75 lagun gutxiago aurkitzen zirenez gero. Alabaina, lanpostuak babesteko "ahaleginak biderkatzera" dei egin du Lasak, sektore guztietan egoeran krisialdi egoerak larria izaten jarraitzen baitu. Egungo testuinguruan, bere esanetan, erakunde eta ehun sozio-ekonomikoak "ahalegin kolektibo bat" egiteko beharra dakar, enpleguari eutsi ahal izateko krisialdiaren une gogorrenean, enpresen aktibitatea sustatuz eta pertsonak babestuz.\n"Enpleguari eutsi eta lanpostu berriak sortzea da gipuzkoarren lehentasuna. Orain, inoiz baino gehiago, lanpostuak babestera bideratu behar ditugu gure indar guztiak. Gipuzkoak bat egin behar du ahalegin horretan, ekonomiaren beheraldiaren eraginari aurre egin eta pertsonengan zein enpresengan izan ditzakeen ondorioak mugatzeko", esan du. Determinazio hori ezinbestekoa da, gaineratu duenez, "ia aurrekaririk gabeko krisialdi global baten aurrean" gaudenean, zeinen eragina 2008ko finantza krisialdia baino "askoz ere sakonagoa" izan daitekeen.\nGizarte Segurantzak gaur eskaini dituen datuen arabera, Gipuzkoa da uztailean, aurreko hilabetearekin alderatuz, afiliatuen kopuruan gora egin duen EAEko lurralde bakarra, 1.362 pertsona gehiagok kotizatu baitute (+ %0,43). Joan den urteko hilabete berarekin alderatuz, berriz, 10.085 herritar gutxiagok kotizatu zuten uztailean. Bestalde, iturri beraren arabera, uztailean Gipuzkoan 13.654 langileri eragiten zieten Aldi Baterako Erregulazio Espedienteek (ABEE).\nLangabeziari dagokionez, honen jaitsiera %0,19koa izan zen joan den hilean, lanik gabe zeuden pertsonen kopurua 75 lagunetan jaitsi baitzen. Gaur egun 39.063 lagun daude Lanbiden izena emanda. 2019an garai bereko datuekin alderatuz, beraz, Gipuzkoan 9.748 lagun gehiago daude lanik gabe.\nEkonomia Sustapeneko diputatuaren ustez zifra hauek berriro ere erakusten dute pandemiak ekonomian eta gizartean utzi duen "arrasto nabarmena". Horregatik, joan den apirilean, Gipuzkoaren Ekonomia Suspertzeko Plana abiarazi zuen Foru Aldundiak. Hainbat neurri eta programaz osatutako egitasmo honek 28 milioiko aurrekontua du eta ekonomian eta enpresetan COVID-19ak izandako eraginari aurre egitea du helburu. Lasak jakinarazi duenez, "deialdi guztiak" dagoeneko onartu dira, baita enplegua sortzera eta babestera bideratuta dauden lerro guztiak ere.\nGaineratu duenez, Ekonomia Sustapeneko departamentutik "etengabeko kontaktuan" daude lurraldeko enpresekin eta hainbat sektoretako eragile ekonomikoekin, egoeraren bilakaera "gertu-gertutik" jarraitu eta neurri berriak hartu ahal izateko, egoerak hala eskatuko balu ere. "Ate-joka datorren ikasturte berri honetan, inoiz baino gehiago, lanpostuak eta ekonomia aktibitatea babestera bideratuko ditugu gure indar guztiak, zailtasun izugarriak dakartzan testuinguru baten aurrean izaki", berretsi du.


Cespa-Asaser UTEAk eroango du datozen bi urteetan Eskoriatzako kale garbiketa zerbitzua - Eskoriatza - Goiena.eus\nCespa-Asaser UTEAk eroango du datozen bi urteetan Eskoriatzako kale garbiketa zerbitzua\nMiren Arregi 2014-12-11 10:33\nEsleitu ditu Eskoriatzako Udalak kale garbiketa zerbitzua eta etxez etxeko zerbitzua. Bi urterako kontratuak izango dira, biak ere, beste bi urtez luzatzeko aukerarekin. Cespa-Asaser U.T.Eak egingo du Eskoriatzan, aurrerantzean, kale garbiketa. Aurkeztu diren lau enpresatatik onena izan da Cespa-Asaser UTEA –orain artekoa Cespak egin izan du–.\nEtxez etxeko zerbitzua, berriz, Gizadi Elkarteari esleitu dio. Lau enpresak aurkeztu dute euren proiektua eta Gizadi Elkarteak izan du puntuazio onena –hark eraman du zerbitzua orain artean ere. Biek ala biek, 160.000 euroko aurrekontua dute.\nEguaztenean onartu zituzten abenduko ez ohiko osokoan, bi esleipenak. Ez ziren, baina, aho batez onartu, Juan Luis Merino Ezker Batuako zinegotziak enpresa azpikontrata kontratatzearen kontra azaldu baitzen.\nHain zuzen ere, kale garbiketa zerbitzuaren esleipena bozkatzeko unean azaldu zuen Merinok bere desadostasuna. Merinoren ustez, enpresa azpikontratatu baten ordez langabezian dauden herritarrak kontratatu beharko lirateke halako kasuetan.\nBeñat Herce alkateak erantzun zion, kontratazioak marko legalaren barruan egin behar direla eta 2011tik, legeak ez duela halakorik egiten uzten.\nBestalde, galde eskaeren puntuan, Juan Luis Merino Ezker Batuako ordezkariak Zaldibar Antzokiaren gaia atera zuen. Haren ustez Eskoriatzako Zaldibar Antzokiaren kostuak gehiegizkoak dira eta herritarrei horren guztiaren berri eman behar zaie.\nHerce alkateak erantzun zion antzokia ez dela gastua, inbertsioa baizik eta orain arteko prozesu guztian eta hemendik aurrera ere, gardentasunez emango dela gastu guztien berri.\nAlkateak gaineratu zuen, Eskoriatzako udalaren egoera ekonomikoa sostengarria dela halako azpiegitura bat eduki eta mantentzeko. Erantsi zuen, aktibitate kulturalak egiteko behar beharrezkoa zela halako azpiegitura bat.\nUrte berriarekin batera inauguratuko da Zaldibar Antzokia.


Gure paraje ezezagunak — Gaztezulo\nGure paraje ezezagunak\nGure paraje ezezagunak https://www.gaztezulo.eus/albisteak/gure-paraje-ezezagunak https://www.gaztezulo.eus/albisteak/gure-paraje-ezezagunak/@@download/image/56p54-1.jpg\nGorbeia, Aizkorri, Hiru Erregeen Mahaia... eta beste hamaika, tontor aski ezagunak dira euskal mendizaleon artean. Hala ere, badira gure ingurunean hain famatuak ez diren beste hainbat gailur zoragarri. Oraingoan, Euskal Herriko tontor ezezagun horien berri eman nahi dizuegu.\nEuskal Herriak beti izan du lurralde menditsuaren fama; hala baita, izan ere. Baina, sarri, mendira joaten garenean, mendi tontor "ospetsuak" aukeratzen ditugu. Hala ere, badira beste hainbat tontor ezezagun, eta baita, tontor horietara nola iritsi azaltzen duten hainbat gida ere. Erreportaje honetan, herrialdez herrialde abiatu, eta horietako bakoitzean mendi tontor ezezagun bana aukeratu dugu. Irtenaldietarako aukera frango izango dugu, beraz.\nZuberoa hego-ekialdean, Santa-Grazi eta Larrañe arteko tontor bat aukeratu dugu: Txardekagaña (1.893 metro). Igoera gogor samarra da, eta bidezidorrak ere nahiko malkartsu eta galduak ditu. Bidean, Olhadibia eta Olhado errekek higaturiko Holtzarteko arroilaren gainetik igaroko gara. Arnasestuka helduko gara tontorrera, baina ahaleginak merezi du. Izan ere, tontorretik, aurrez aurre ikusiko dugu Holtzarteko zubiak eta bi arroilen elkargurutzeak osaturiko paraje ederra. Bide luzea da, bost ordu behar baitira Holtzarteko aparkalekutik Txardekagaina tontorreraino.\nLapurdin, berriz, bertako eskalatzaileen artean oso ezaguna den mendi tontorra aukeratu dugu: Arronamendi edo Mondarrain (749 m). Tontorrak, kuartzitazko harkaitzek izan ohi duten itxura berezia hartu du. Horrexegatik, inguruko eskalatzaile ugari joan ohi dira Arronamendira. Dena den, tontorrera igo ahal izateko, ez da aparteko ezaguera teknikorik behar, mendi erraza baita. Bidea erraz eta ongi markatua dago. Ezpeletatik abiatuta, ordubete eta 45 minutu behar dira tontorrera iristeko.\nNafarroa Beherean, Nafarroa Garaiarekin mugan, Orreagako pasabide naturala topatuko dugu. Bertan, euskal historiaren pasarte miresgarri ugari gertatu dira. Guk, pasarte historiko horietako bat gogoraztearren -778. urteko abuztuko Orreagako guda, hain zuzen-, Astobizkar (1506 m) tontorra aukeratu dugu. Nafarroa Behereako Arnegi herritik abiatuta, 4 ordu eta erdi beharko ditugu Astobizkarreko tontorrera heltzeko. Ibilbide luze eta malkartsua da, eta Arnegitik tontorrera, 1.200 metroko garaiera-aldea dago. Beraz, sasoian egotea komeni da. Hala ere, tontorretik Luzaideko bailara osoa ikusi ahal da, eta bista horrek merezi du izerdi pixka bat bota izana.\nEta Nafarroa Behereatik, abia gaitezen Nafarroa Garaira. Astobizkar mendia igotzeko aukeratu dugun astebukaera berean, Urkulu tontorra (1.420 m) ere egin dezakegu. Urkulu Aezkoako bailaran dago, Astobizkar tontorrarekin mugan. Ibilbidea Orbaitzetako armaolatik hasiko dugu, Irati basoaren mendebaldeko mugan. Paraje paregabeak dira, eta gure historiaren aztarna ugari ikus daitezke bertan. Izan ere, Urkulu hego magalean, Soraluze izeneko lautadatxo bat dago, aztarna prehistoriko ugarirekin: hilarriak, cromlechak\neta Arnostegi magalerako bidean, trikuharri bat ere topatuko dugu. Tontorrean, erromatarrek garaipen baten oroigarri gisa eraikitako dorre baten aztarnak daude. Orbaitzetako armaolatik Urkuluko tontorrera heltzeko, 3 ordu behar dira.\nItsasertzera gerturatuz, Deba eta Mutriku herrien hegoaldean, Arno (610m) mendi tontorra aukeratu dugu. Gipuzkoa eta Bizkaia arteko harkaitzezko baso honetan, Euskal Herriko artadirik ederrenetariko bat topatuko dugu. Bertatik, Mutrikuko Olatz nekazaritza auzoa ikus daiteke, mendi gailurrez inguratua eta bakartua. Era berean, antropologiazalek Ameikutzeko hilarria aurkituko dute Arno mendian. Bide motza da Arno tontorreraino: ordu eta erdi, edo bi ordu inguru beharko ditugu.\nUrduña inguruetan, Garobel edo Salbada mendikatea dago. Lautadari muga jartzen ari balitzaio bezala, mendikate ikusgarria da, eta mendikatearen erdian, Tologorri edo Iturrigorri (1.066m) tontorra ikus daiteke. Behetik behatuta, harkaitzezko orratza dirudi Iturrigorrik. Hala ere, igotzeko inongo zailtasunik ez du, orratzaren atzealdea belardi zabala baita. Lendoñotik abiatuta, bi ordu besterik ez dira behar tontorrera heltzeko, baina bide gogorra eta ikusgarria da. Tontorretik, Euskal Herriko haranik ederrenetariko bat ikus ahal dugu: Aiarako harana.\nAraba hego-ekialdean, arabar Errioxari iparraldean muga jarriz, Toloñoko mendizerra dugu, Kantauriar mendikatean. Bertan, Toloño (1.271m) tontorra dago. Bastidatik abiatuta, 2 ordu eta 40 minutu behar dira Toloño tontorrera iristeko. Bide erraz eta ikusgarria da. Arabako lautadaren ikuspegi paregabea izango dugu Toloñotik, eta baita Errioxako mahasti eta ardotegi gehienen ikuspegi berezia ere.


Bilboko Udalak bat egin du Euskaraldiarekin adierazpen instituzional baten bidez – Bilbao Euskaraz\nBilboko Udalak bat egin du Euskaraldiarekin adierazpen instituzional baten bidez\n02/10/2018 UncategorizedIker Olkoz Aldareguia\nJuan Mari Aburto Bilboko Alkateak eta udaleko talde politikoetako bozeramaileek adierazpen instituzionala sinatu dute Euskaraldiarekin bat egiteko. Adierazpen hori irailaren 27koUdalbatzarrean irakurri da. Euskararen aldeko ekintzaren betiereko lekukotza utzi nahi izan dute argazki batekin. Hain zuzen ere, Alkateak, bozeramaileek eta Euskararen Aholku Batzordeko kideek EUSKARALDIA berbaren letrak eraman dituzte.\nHorrela, bada, Bilbok Euskaraldia ekimenarekin bat egin du eta azaroaren 23tik abenduaren 3ra egingo diren zenbait ekintzetan hartuko du parte, euskara kalera ateratzeko, euskararen erabilera sustatzeko eta hizkuntza-ohiturak aldatzeko.\nEuskaraldia ez da kanpaina bat, ezta euskararen aldeko jai bat ere. Euskaraldia ariketa sozial bat da. Helburua da herritar euskaltzaleak aktibatzearen bidez euskararen erabilpena sustatzea. Eta horren harira, euskararen inguruan lanean ari diren zenbait sustatzailek Euskaraldia sortu dute. Euskal hiztunen hizkuntza-harremanetan eragitea eta beren harreman-sareetan euskara gehiago erabiltzea izango da 2018ko azaroaren 23tik abenduaren 3ra bitartean egingo den "11 egun euskaraz" ekimenaren helburua. Euskaraz hitz egiten dakitenek edota euskara ulertzeko gaitasuna daukatenek euskara erabil dezaten lortu nahi da. Horrez gain, mota guztietako erakundeek euskararen erabilera babesteko eta bultzatzeko neurriak hartzea izango du xede Euskaraldiak.\nHamaika egun horietan, 16 urtetik gorako herritarrak Ahobizi eta Belarriprest bihurtzea da helburua. Ahobizi dira euskara ulertzen duten guztiei euskaraz hitz egingo dieten lagunak (baita ezezagunei ere, gutxienez lehen hitza, euskaraz egingo dietenak ere). Belarriprest, berriz, euskara ulertzen duten pertsonak dira, gainontzekoei euskaraz aritzeko gonbidapena luzatuko dietenak. Ekimena Euskal Herri osoan egingo den arren, tokian tokiko euskaltzaleak izango dira herri bakoitzeko dinamiken sustatzaileak, eta tokiko ingurura zein errealitate soziolinguistikora moldatzeko modukoak izango dira.\nHori guztia dela eta, Bilboko Udalak honako adierazpen instituzional hau adostu du:\nBilboko Udalak berea egiten du Euskaraldiaren helburua, hau da, euskarazko hizkuntza-praktika eta -harremanak bultzatzea.\nBilboko Udalak bat egiten du Euskaraldiarekin, bat egite hori adierazpen instituzional honen bitartez gauzatuz.\nBilboko Udalak herritar guztiak animatu nahi ditu, euren euskara-gaitasunen arabera, Euskaraldian parte hartzera, ahalduntze-tresna bat eskuratuz, euskarazko harremanetarako espazioak sortuz eta harreman horiek praktikatzea bultzatuz.\nAurreko bidaleta Bilboko Udalak eta Azkue Fundazioak Clash Royal bideo jokoari buruzko bideoa saritu dute YouTuber izateko B-Tuber lehiaketaren lehenengo edizioan Hurrengo bidalketa Bilbok uriko merkataritzan euskararen erabilera sustatzen jarraituko du


Asteburuan hasiko dira Seaskaren 50. urteurreneko jarduerak, bertso saioarekin | El Correo\nZurekinAsteburuan hasiko dira Seaskaren 50. urteurreneko jarduerak, bertso saioarekin\nAsteburuan hasiko dira Seaskaren 50. urteurreneko jarduerak, bertso saioarekin\nMaialen Lujanbio eta Amets Arzalluz. / DV\nHerri Urrats izango dute ekitaldi nabarmenena, baina aurretik, 'Goazen!' telesailaren azken atala estreinatuko dute, estreinaldi orokorra baino egun bat lehenago\nAMALIA IBARGUTXI Jueves, 7 febrero 2019, 00:32\n«50 urteko historia, borroka eta ametsez betetako bost hamarkadak» ospatzeko, jarduera sorta prestatu du 'Ipar Euskal Herrian euskaraz ikasteko' ekimenak. Herri Urrats izango dute ekitaldi nabarmenena, baina aurretik, 'Goazen!' telesailaren azken atala ikusi eta Berri Txarrak, Willis Drumond, Xiberoots, Diabolo Kiwi eta Txakatuk txarangak kontzertuak egingo dituzte.\n1969an zabaldu zuen lehen ikastola Seaskak, Arrangoitzen, Lapurdin. Ipar Euskal Herrian, egun, 3.700 ikasle eskolatzen ditu bere 36 ikastexeetan. Ipar Euskal Herrian euskaraz ikasteko aukera eskaintzen duen sistema bakarra da Seaskarena, eta 50. urteurrenaren harira, musika jaialdia eta 'Goazen!' telesailaren azken atalaren estreinaldiak egingo dituzte.\nLehendabizi, ordea, Bectso Saioa egingo dute igandean, hilak 10, Senperen, Txapelketa Nagusiko zortzi bertsolari finalistek. BECen aritu ziren Unai Agirre Goia, Amets Arzallus, Sustrai Colina, Igor Elortza, Beñat Gaztelumendi, Maialen Lujanbio, Aitor Mendiluze eta Aitor Sarriegi, alegia.\nUrtean zehar, zenbait jarduera kultural prestatuko dituzte. Bertso saioa eta gero, otsailaren 14an, ostegunez, 'Goazen!' telesailaren azken atala eskainiko da, Hendaiako Anton Abadia auditoriumean, 18:30ean. Gero, 16an, Biarritzeko Iraty aretoan egingo dute urteurren-jaia, arratsaldeko 19:00etatik aurrera. Berri Txarrak, Willis Drumond, Xiberoots, Diabolo Kiwi eta Txakatuk txarangak egingo dituzte kontzertuak.\nHerri Urrats, festa handia\nFesta handia, hala ere, maiatzaren 12an izango da, Herri Urratsen ospakizunarekin. Maiatzean, Integrazio Batzordearen 20 urteak ospatuko dituzte «dantza ikusgarri baten inguruan»; ekainaren 9an, Seaskaren 50 urteen herri bazkaria egingo dute; uztailean Realaren futbol partida batean izango dira; eta urriaren 18 eta 19an, azkenik, Seaska, Diwan, Calandreta, La Bresola eta ABCM murgiltze ereduen inguruko jardunaldi pedagogikoak, Baionan. Gainerako jardueren berri aurrerago emango dutela jakinarazi dute antolatzaileek.\n2019. urtean, Seaskak eta ikastolek beteko duten mende erdia, «50 urteko historia, borroka eta ametsez betetako bost hamarkada». Uste dute, jarduera hauekin, beren herriko «lokarri soziala bermatzeko eta euskara eta euskal kultura biziarazteko» lanei ari zaizkiela laguntzen.\nOrain dela 10 urte lehen hezkuntzan ikasleen %5a eskolatzen zuten. Gaur egun, %10. Espero dute, beste hamar urteren buruan, %15a baino gehiago eskolatzea, «%20 izatera hurbilduz, eta lehen mailan ezagututako hazkundea kolegioetara eta lizeora hedatuz» pixkanaka.\nBerri Txarrak, Euskera\nEHUko administrazioa hobetzeko hitzarmena Txillardegiren bizitza eta ondarea jasotzeko, lau liburu eta dokumental bat


DJ-en historia harrigarria — Gaztezulo\nDJ-en historia harrigarria\nDJ-en historia harrigarria https://www.gaztezulo.eus/albisteak/djen-historia-harrigarria https://www.gaztezulo.eus/albisteak/djen-historia-harrigarria/@@download/image/60p10-1_1365764319.jpg\nAritz "Sound System"\nDj-a. Azken urteotan askotan entzun dugun hitza da. Dantza musikarekin erlazionatu ohi da, eta topikoz beteta dago. Euskal Herrian Dj fenomenoa berri samarra dela esan daiteke, eta orohar, nahiko ezezaguna da. Datozen lerroetan, Dj hitzaren inguruan egindako hausnarketa batzuk irakurri ahal izango ditugu.\nDj-a. Discjockey-a ala disko-jartzailea? Jamaikarrentzat, sound system edo dantzaleku mugikorretan, mikrofonoa eskuetan duela, jendea zirikatu eta animatzen duena da Dj-a. Hitz jario musikatu eta, neurri handi batean, bapateko hori, reggae musikaren azpi-estiloa bilakatu da. Gurean, berriz, bestelako esanahia du: askorentzat, diskoteka ilun, ketsu eta "kutreetan" bakailaoa pintxatzen duen drogadikto "pastillero" nazkantea da Dj-a. Beste askorentzat, aldiz, Dj-a jainkoa da: "Bart Dj-ak bizitza salbatu dit", diote askok.\nGure morroi hura\n60ko hamarkadako festa edo guatekeetan, neskekin ligatzen ez zuena arduratzen zen musikaz. Festetan, neskekin arrakastarik ez zuen mutil "tonto" eta "itsusia" zen kantuak jartzen zituena. Hasieran, musika-jartzaile gizajo hark, festa egiten zen etxe hartako singleak erabiltzen zituen (garai hartan iraupen luzeko diskorik ez zegoen oraindik), eta festa asko luzatzen bazen, kantuak behin eta berriro errepikatu behar zituen.\nMorroi hark neskekin zereginik ez zuenez, denbora nolabait betetzearren, diskoak jartzeko erarekin jokatzen hasi zen. Disko bat bukatu eta bestea jarri bitartean, isilunea izaten zen, eta jendearen haserrea jasan behar izaten zuen gaixoak. Neskekin zereginik ez zuenez, diskoak erosteko erabiltzen zuen oparietan, zinemarako sarreretan, edota gozoetan gastatzen ez zuen dirua. Beraz, disko sorta ederra osatzen joan zen pixkanaka, eta orain, bere diskoak eramaten hasi zen guatekeetara.\nTeknologiari esker bi disko batera jartzeko aukera izan zenean, gauzak aldatzen hasi ziren. Eskuak libre zituenez, diskoekin malabareak egiten hasi zen, eta pixkanaka, jendearen arreta lortzen joan zen (baita nesken arreta ere!). Guatekeetako mutiko aspergarria festetako protagonista bilakatzen hasi zen, hain zen barregarria.\nGaur egun, berriz, hori uste dute askok behintzat, neska guztiek Dj-arekin ligatu nahi dute. Eta horrexegatik, mutil askok Dj izan nahi dute, neskekin errazago ligatuko dutelakoan (zergatik dira beti mutilak Dj-ak?). Interesgarria da, ezta? Dj-a festetako erregea da. Guztiek izan nahi dute Dj-aren laguna. Dj-a, festarako musika onena jartzeaz gain, festako txistosoena da. Aktualitateko edozein gai menperatzen du, eta arrazoi du beti.\nBeste hainbeste gertatzen da Dj-ak musikaz hitz egiten duenean: berak du azken hitza. Dj-ak, inor baino gehiago daki gai horretaz; estilo berrienak ezagutzen ditu (hizkuntza asko menperatzen ditu, eta estiloen izen exotikoak primeran ahoskatzen ditu). Dj-ak ez du modan dagoena jartzen, berak pintxatzen duena dago modan. London, Paris, Lisboa, New York eta Tokiora joaten da musika erostera, eta beti erosten ditu disko onenak eta merkeenak (besteentzat disko arraro eta garestienak dira, noski).\nZein da Dj-ari inoiz egin behar ez zaion galdera? "Talde, disko edo kantu hau ezagutzen al duzu?". Erantzuna baiezkoa izango da beti. Nola edukiko dut nik Dj-ak ezagutzen ez duen talde, disko edo kanturik? Dj-aren fonoteka izugarria da. Zuk ehun disko badituzu, berak berrehun ditu. Eta zuk berrehun badituzu, berak mila ditu (irribarre batez esango dizu, gainera). Urteetan saiatu arren, ez duzu inoiz berak baino disko gehiago edukitzea lortuko. Eta kopurua ez da garrantzitsuena. Ziur berak beste inork ez dituen edizio bitxiak dauzkala. Orijinalak, eta taldeko kideek sinatutakoak -sinatutakoan, disko azalaren gainean eroritako kafe zipriztina eta guzti!-.\nMusikaz gain, Dj-ak derrigorrez jakin behar du musika aparatuez; edo behintzat, itxura hori eman behar du. Horretarako, ezinbestekoa da hiztegi aberatsa edukitzea. RCA, Canon eta Jack dira Dj onaren hiztegian falta ezin diren hitzak. Eta horiez gain, beste hauek ere ibiliko ditu ahoan: biniloa, orratza, adaptadorea, monitorea, ekualizazioa, grabea, ertaina, agudoa, pitch, crossfader, ganantzia, aurre-entzuketa, mp3, wav\neta abar. Noizko Dj-aren hiztegia?\nDj-ak egun osoa kable artean ematen du, eta ziur ahalik eta etekin handiena aterako diola soinu ekipo kaskarrenari ere. Eta zer esan ezinezko konexioez? Ezinezko lotura duten konexioei loturak bilatzen, oso trebea da Dj-a. Dj magoa.\nHauxe da Dj-aren mundua hobe ezagutzeko oinarrizko gidaren lehen atala. Hurrengoan, besteak beste, Dj Sikologo, Dj Droga eta Dj Negozio gizon ezagutuko ditugu. Festa perfektuaren bidean aurrera pauso berria. Zer da Dj on bat? Jende asko erakartzen duena? Jendeak entzun nahi duena jartzen duen hori? Datozen GAZTETXULOn balizko erantzunetako batzuk.


About: dbpedia-eu:Donostia Goto Sponge NotDistinct Permalink\nDonostia (ofizialki Donostia euskaraz eta San Sebastián gaztelaniaz) Gipuzkoako hiriburu eta udalerri nagusia da. Halaber, Euskal Herriko hiri jendetsuenen artean laugarrena da, 180.291 biztanle baititu, eta Euskal Herriko hiriburuetatik Donostiak du euskaldunen ehunekorik handiena: % 33,5. Haren metropoli eremuak 400.000 bat biztanle ditu. Kantauri itsasoaren ertzean dago, Bizkaiko golkoaren muturrean, eta Madril-Paris errepide eta trenbide ardatzean. Hainbat auzotan banatua, Donostiak Urgull mendiaren oinetan du bere gune zaharrena, Parte Zaharra izenekoa. XIX. mendearen bukaeran, gune hori ixten zuten harresiak eraitsi eta hiria hegoalderantz zabaltzen hasi zen. Halaxe, erdialdeko zabalgunea osatu zen lehenik, eta geroago Gros —Ulia mendiaren oinetan eta Urumea ibaia bitartean— eta Amar\nDonostia (ofizialki Donostia euskaraz eta San Sebastián gaztelaniaz) Gipuzkoako hiriburu eta udalerri nagusia da. Halaber, Euskal Herriko hiri jendetsuenen artean laugarrena da, 180.291 biztanle baititu, eta Euskal Herriko hiriburuetatik Donostiak du euskaldunen ehunekorik handiena: % 33,5. Haren metropoli eremuak 400.000 bat biztanle ditu. Kantauri itsasoaren ertzean dago, Bizkaiko golkoaren muturrean, eta Madril-Paris errepide eta trenbide ardatzean. Hainbat auzotan banatua, Donostiak Urgull mendiaren oinetan du bere gune zaharrena, Parte Zaharra izenekoa. XIX. mendearen bukaeran, gune hori ixten zuten harresiak eraitsi eta hiria hegoalderantz zabaltzen hasi zen. Halaxe, erdialdeko zabalgunea osatu zen lehenik, eta geroago Gros —Ulia mendiaren oinetan eta Urumea ibaia bitartean— eta Amara —erdigunetik hegoaldera— auzo modernoak. Turismoa hiriaren euskarri ekonomiko nagusietakoa izan da XIX. mendeaz geroztik, Kontxako badiaren edertasuna dela kausa. Gaur egun, mundu osoan du sona handia Donostiako gastronomiak, goi mailako sukaldaritza egiten duten sukaldari eta jatetxe entzutetsuei esker (Arzak, Subijana, Berasategi eta Castillo) eta edonoren eskura dagoen gastronomia egiten duten Parte Zaharreko taberna eta jatetxeetako pintxoei esker. Kulturaren arloan, nazioartearen arreta erakartzen duten hainbat ekitaldi antolatzen dira urtero: Donostiako Nazioarteko Zinemaldia, Jazzaldia eta Musika Hamabostaldia, besteak beste. 2014an, National Geographic aldizkariak Donostia munduko hiri zoriontsuenen zerrendan sartu zuen, ezaugarri erakargarrientzat nabarmendurik hondartzak, jatetxeak eta Igeldoko parkea. 2016an Donostia Europako Kultura Hiriburua da, Poloniako Wrocław hiriarekin batera. Merkataritzak eta bestelako zerbitzuek jendetza handia erakartzen dute probintziako herrietatik. Orobat, zentro administratibo garrantzitsua da: Gipuzkoako erakunde publikoek eta Euskal Autonomi Erkidegoko zenbait organok Donostian dute egoitza. Unibertsitateek pisu handia dute hiriaren bizimoduan, hiru unibertsitate campus dituenez: Euskal Herriko Unibertsitatearen Ibaetako Campusa, Deustuko Unibertsitatearen Gipuzkoako Campusa edo EUTG eta Nafarroako Unibertsitatearen Ingeniaritza Eskola. Ikerkuntza arloan, aipagarriak dira Donostia International Physics Center, fisikaren arloko nazioarteko zentroa, eta nanoGUNE, nanoteknologiari buruzko nazioarteko zentroa. Kirolzaletasuna ere nabaria da hirian, eta kirol erakunde, azpiegitura eta ekitaldi nabarmenak ditu futbolean (Real Sociedad taldea), saskibaloian (Gipuzkoa Basket taldea), errugbian (Bera Bera taldea), hockeyan (Txuri Urdin taldea), atletismoan (Behobia-Donostia lasterketa), txirrindularitzan (Donostia Klasikoa nazioarteko lasterketa), arraunketan (Kontxako Bandera proba) eta esku huskako pilotan (Atano III.a pilotalekua).


Olinpiar dantzak — Eibar.ORG | Eibarko peoria\nHemen zaude: Hasiera / Blogak / Dantzing / Olinpiar dantzak\nOier Araolaza 2008/09/12 12:31\nLondresen urduri daude. Eta jendea urduri jartzen denean eztabaidan hasten da. Horrela baietz eta horrela ezetz. Badute arrazoirik urduri jartzeko. Suerte txarra da gero Olinpiar Jokoak txinatarren ondoren antolatu beharra. Azpiegiturak txukun prestatuko dituzte, bisitariei harrera egiteko ez dute ingeles ikastaro berezirik antolatu beharko, eta Elton John beti dago prest bere betaurreko berriak mundu osoari erakusteko. Baina zer dantzatuko dute hasiera eta bukaerako zeremonia horietan? Horrek piztu du eztabaidan Ingalaterran.\nOlinpiar jokoek uzten duten irudi nagusietakoa da zeremonietako dantza. Azken batean txontxongilo kontua da. Milaka bolondres bildu eta hara eta hona joan arazi behar dituzu, denak batera, ondo sinkronizatuta eta momentu bakoitzari dagokion koloreko kapusaia atera eta ezkutatuz. Ordenagailuz diseinatutako mugimenduak izaten dira, eta gero “dantzari” bakoitzak bit-arena egiten du 0 1 0 0 1...\nTxinatarrak dira onenak txinatarrarena egiten, eta olinpiar zeremonien txontxongilo dantza txinatarrek asmatu ote zuten –Made in China omen da hori ere– susmoa zabaldu da Ingalaterran. Ikusi ditugu milaka dantzari txinatar ikuskizun harrigarria egiten eta orain urduritasunak Londresen. Zenbaitek dio Royal Ballet-aren esku utzi behar dela kontua, beste zenbaitek dio hobe dela break dance erakustaldi bat egitea, baina askok eta askok morris dantzariengan jarri dituzte begiak. Milaka morris dantzari bildu eta ikuskizun erraldoia egin behar dela diote.\nEuskal ezpata-dantzarien parekoak izan litezke Ingalaterrako morris dantzariak. Baina badago alderik. Adibidez, adinean –dantzari helduak izan ohi dira morris gehienak– eta dantzari buruzko jarreran. Morris dantzariek ez diete batere sinpatiarik dantzari pilaketei. Dantzari eta talde bakoitzaren nortasun bereizian eta dantzakera propioan sinesten dute, eta futbol zelai batean milaka dantzari gauza bera egiten aritzea erabat zentzugabekoa iruditzen zaie. Horregatik oso uzkur ageri dira Olinpiar ekitaldian milaka morris dantzarik batera dantzatzeko proposamenen aurrean. “Gainera,” gehitzen dute kritikoek, “saiatuta ere, ez ginateke denok batera dantza egiteko gai izango! Ez gara ez robotak ez txinatarrak!”\nLau urte aurretik eztabaidarako, eta ez justu amore emateko. Morris dantzariek ohore olinpikoari uko eginten badiote, haien irudiak ordengailuz sortu eta klonatzea proposatu du batek. Ez dago ihesbiderik. Eskerrak Bilbok ez duen –oraingoz– olinpiar ametsik.\netiketak: argia-astekaria, dantza, olinpiadak, morris\nBilbon aurreskua dantzatuko lukete eta txapelak aidera bota, badakizu :)


Obra zuzendaritzaren obra amaierako ziurtagiria.\nObra amaierako likidazioa.\nObra amaierako dokumentua.\nEraikinak dituen fatxada guztien argazkiak.\nEraikuntza eta etxebizitzaren estatistika inprimakia.\nBabes ofizialeko etxebizitzaren behin betiko kalifikazioa (horrela badagokio).\nTelekomunikazioen azpiegitura komunen obra amaierako ziurtagiria, eskudun teknikoak emana eta proiektuaren exekuzioaren zuzendaritza eman duenak. (20 etxebizitza dituen eraikinetarako edo aipatutako azpiegiturak distribuzio sarean elementu aktiboak badituzte).\nTelekomunikazioen ikuskapenerako lurralde buruzagitzaren ziurtagiria (aurreko atalean sartzen ez direnentzat).\nAñarbeko Urak mankomunitateak emandako hartuneetarako baimena.\nEraikuntza, instalazio eta obren gaineko zergaren behin betiko likidazioa (EIOZ)\nObra lizentzia eman ondoren proiektua aldatuko balitz, aurrekontu berria aurkeztu beharko da behin betiko likidazioa egin ahal izateko.\nAdministrazioaren isiltasunaren ondorioak: aldekoa, hirigintza edo lurralde antolamenduarekin bat ez badator ezik.\nUdal arkitektoaren txostena. Bertan jasoko eraikin berriaren, handitzearen edo erreformaren obrak proiektu teknikoaren arabera eta emandako hirigintza lizentziaren arabera egin diren eta segurtasuneko eta osasungarritasuneko baldintzak betetzen dituen.\nAlkatearen ebazpena lehen erabilerarako baimena emanaz.\nLehen erabilerarako lizentziari dagokion tasaren likidazioa eta, behin betiko aurrekontua proiektuak aurreikusitakoaren desberdina balitz, EIOZ-ren behin betiko likidazioa.\nDagozkien fidantzen itzulpena, horrela balegokio.


kritiken hemeroteka » Melodramaren ezaugarriak\n« Korrikalarien bakardadea | Azken kronika »\nPatxiko Txerren / Antero Apaolaza / Erein, 1993\nMelodramaren ezaugarriak Felipe Juaristi / El Diario Vasco, 1993-04-17\n“Beti ohi da etxe bakoitzean Txerren bat” irakurtzen da Antero Apaolazaren liburu honetan. Baina zer da Txerren bat? Deabruari berari halaxe deitzen omen diote hainbat tokitan; deabrua bera baino gaiztoago den norbaiti beste hainbatetan; beraz, izendatua daukagu gaizkiaren pertsonifikazioa; berazago, izenik gabe ezin gera etxe-kalte, odol-isurle, ondasun-jale, gezurti, maliziati direnak.\nBaina zer da Patxiko Txerren? Melodrama bat. jeneroak eskatzen dituen ezaugarri guztiekin. On ona, bihozbera, Jainkoaren beldur den familia batean, hitz batez euskaldun jatorren artean, sortu egiten da, askotan, belar txarra; izena Patxiko daraman mutiko gaizto eta bihozgabea. Sentimendu onen eta gaiztoen arteko eztabaidak, ekintza onen eta gaiztoen arteko borroka deskribatzen dizkigu nobelak; gaiztoak irabazle ateratzen dira hasera batean (horrek intriga pizten eta interesa areagotzen du), baina azkenean, halabeharrak eta garaiko mentalidadearen haizeak, nor bere tokian jartzen dute; gaizkilea, justiziaren baitan, eskuak loturik; eta onak elizaren baitan, ezkontza zorioneko batera bildurik.\nLiburua ez bada guztiz orijinala, Truebaren “El Judas de la casa”ren euskarazko bertsio librea baizik, interesgarria deritzot irakurketari, isurtzen zaion doinu moral eta adibidetsuaren kariaz ezezik, baita kontatzeko elemenduengatik, literatura egiteko baliabideengatik ere. Moralarena aipatu dut, horrelako adibideen aurrean alde edo kontra nagoelako ez, baizik eta garaiko izpiritu erlijiosoaren frogak ikusten ditudalako aipatutako liburuan. Pertsonaia garrantzitsuak dira apaiza, haren zerbitzaria, haren iloba indianoa; haien funtzioa ez da ornamenduzkoa liburuan; pertsonaia eragileak dira, erabakiorrak, eta neurri handian, topikoak. Txomin Agirreren “Garoa” ko pertsonaiengandik oso urruti ez. Bi liburuetan antzeko moraltasuna, gaizkia denari buruzko antzeko eritzia, bizitzari buruzko antzeko filosofia.. Liburu horietako geografia antzekoa ez bada ere, hurbilekoa; batean Antzuola eta Oinati; bestean, Oinati eta Urbiako mendi gaina.\nAntero Apaolazaren liburua 1890an argitaratu zen estreinakoan. Harez gero ezagutu ditu beste lau, gutzinez, argitalpen; azkena, orain aurkezten ari natzaizuen hauxe delarik, Andu Lertxundik paratua, eta haren ohar eta iruzkinekin.


2018ko otsailaren 2an kazkabarra gogor jotzen ari zen Donostiako kaleetan. Euskal Herriko Mugimendu Feministak martxoaren 8ko greba feministaren deialdia egiteko agerraldi publikoa abian. Garai bateko Tabakalerako zigarrogileen borrokari aitortza zen hura: dozenaka emakumek*, hedabideak lekuko, espazio publikoa okupatu genuen eta, berehala, algara oztopatzeko nahian, kultura garaikideen nazioarteko zentroko segurtasunekoak eta arduradun batzuk hurbildu ziren baimenik gabeko plaza hartze hura onartezina zelakoan. Ez zuten lortu, ordea, indar kolektibo hori gelditzen, ezta ahots propioarekin esateko genuena isiltzen ere. Gure genealogia feministen leku estrategiko batetik, autoestimu kolektiborako ekintza gozagarrian, zaintza lanetan, enpleguan, ikasle eremuan zein kontsumoan greba egingo genuela adierazi genuen. Iaz, planto eta historia egin genuen.\n2019ko urtarrilaren 16an negua udaberritu zitzaigun eta, kontraesanak kontraesan, Gasteizko Talka gune feministaren atarian eguzkiak elurrari aurrea hartuta ziola elkarri besarkatuta ospatu genuen. Hitzez hitz, heteropatriarkatu kapitalistari planto egingo geniola publikoki aipatzera gindoazen eta zapaltzen gaituen sistematik etekina ateratzen jarraitu nahi dutenak orduantxe ageri ziren. Prentsakoak bertaratu aitzin, Gasteizko Udaltzainaren konplizitatearekin, Iberdrolak argindarra moztu zion emakume*, bollera eta transen konplizitateak bi hilabete lehenago eta erabilera komunitariorako askatutako espazio feministari.\nGeroztik eta greba feminista egunera arte, puntu more gehien lortzeko norgehiagoka aritu dira ordezkari politiko eta patronalekoak. Pribilegioekin amaitzeko eta zapalkuntza guztietatik askatzeko bidea jorratzeko egin ditugun exijentzia politiko, sozial eta ekonomikoei erantzun gabe, intimitatean gure programari muzin eginez eta errepresio dosiak selektiboki aginduz: talkaren desalojoa, atxiloketak, borra kolpeak, portaletan sartzeak eta hirurogei identifikaziotik gora.\nAurten hogeita zortzi neurri lortzeko helburuarekin egin genuen greba feminista. Feministok badakigu nondik gatozen eta nora goazen. Datozen hilabeteetan gure papera jokatzera ausartuko gara: zuriketa moreari talkaz, bizitzak erdigunean jartzeko baldintza materialak erdietsiz, eskuinaren oldarraldiaren aurrean autodefentsa feminista antolatuz, behetik gorako herri eraikuntzaz, eta, aurreko guztia egiten ez badugu alperrik izango dela jakinda, arduraz bozkatuz.


Zuia eta Zigoitiko elizak bisitariei irekiko dizkiete - Gorbeialdea - Alea.eus\nZuia eta Zigoitiko elizak bisitariei irekiko dizkiete\nErredakzioa 2021-07-20 12:44\nBesteak beste, Oroko santutegia bisitatu ahalko da. ALEA\nLarunbat goizean, monumentuei sarbidea bermatuko dute, hainbat boluntarioren lanari esker. Uda ostean esperientzia errepikatu nahi dute, Trebiñun.\nZuia eta Zigoitiko hainbat monumentu irekita egongo dira datorren larunbat goizean, 10:00etatik 14:00ak arte. Ermitaraba elkarteak antolatu duen Egun batez irekita izeneko proiektuari esker, normalean itxita dauden eliza, baseliza eta bestelako hainbat monumentutara sarbidea bermatuko dute.\nEkimenak bi asteburu hartzen ditu, eta joan den larunbatean egin zuten aurrena. Ekimenaren antolatzaileek monumentu horien arduradunekin hitz egin dute, eta hainbat boluntarioren bitartez ziurtatuko dute eraikin guztiak irekita mantenduko direla. Horrez gain, monumentuen gida txikia osatu dute, baina gazteleraz baino ez dago. Argazki lehiaketa bat ere antolatu dute ibilbidearen inguruan.\nOlanoko errotaz gain, gainerakoak elizak, baselizak edo santutegiak dira. Sarriako Maria Sortzez Garbia, Jugatxi, Oroko santutegia edota Ondategiko Santa Luzia dira aukeratutako hamalau monumentuetako batzuk.\nUdaren ostean ekimena errepikatu nahi dute Trebiñun, eta udazken aldera hirugarrenez egin nahi dute ekimena, oraindik erabaki ez duten eskualderen batean.


MUren Ekiten programan parte hartu duten proiektu onenak saritu dituzte - Debagoiena - Goiena.eus\nMUren Ekiten programan parte hartu duten proiektu onenak saritu dituzte\nTxomin Madina Milikua 2009-07-09 21:17\nLehen aldiz bi kategoriatan banatu dute lehiaketa, eta sari nagusiak, eguzkitako inteligentearentzat eta auto-hornikuntza eta aurrezpen energetikoa hobetzeko proiektuarentzat izan dira.\nEkin, sortu eta enplegua eta aberastasuna sortu. Horiek dira Mondragon Unibertsitatearen Ekiten programaren ardatzak. Asmoa da, lehiaketaren bidez ikasleengan ekintzailetasuna bultzatzea eta enpresa edo negozio bat abiarazteko gai direnaren sentipena zabaltzea.\nBi kategoriatan banatu dute lehiaketa. Alde batetik, Enpresa Ideia Berrien III. lehiaketa egon da. Kasu honetan, eguzkitako inteligentea garatu duen taldea izan da garaile: uneoro itzala egon dadin, eguzki izpien arabera bere kasa mugitzen den eguzkitakoa. Nora Aizpitarte, Joseba Apaolaza, Urtzi Igartua, Miren Lopetegi, Eider Oiarbide eta Leire Zubia dira talde irabazleko kideak.\nBigarren kategoria aurten sortu duten Landa Garapen Iraunkorrerako Ideien lehiaketa izan da. Hemen ikasle talde batek sortu duen auto-horniketa eta eraginkortasun energetikoa lortzeko aholkularitza zerbitzua izan da aukeratua; gai horrekin loturiko proiektuetan sor daitezkeen arazo eta kezkei irtenbidea ematea da sortu duten enpresaren helburua. Talde irabazlea, Ainhoa Arostegi, Gorka Ibañez, Ainhoa Eraña, Lorena Garcia, Leire Markuerkiaga eta Itxaso Erañak osatzen dute.\nKategoria bakoitzeko talde irabazleak 1000 euroko saria jaso du, baita urtebetean proiektua garatzen jarraitzeko beka bana ere. Honetaz gainera beste hiru lan ere saritu dituzte 500 eurorekin: bi Ideia Berrien lehiaketan, eta bat Landa Garapen Iraunkorrerako Ideien lehiaketan. 19 izan dira denera aurkeztu diren proiektuak.\nIrabazleen iritziz, Ekiten programa eta lehiaketa baliagarriak izan dira oso, ikasitakoak praktikan jartzeko eta lan mundura gerturatzeko aukera eman baitie.\nMomentuz, proiektu hauek proiektu soilak dira. Baina baliteke errealitate bihurtzea ere: auto-hornikuntza eta eraginkortasun energetikoaren inguruko aholkularitza konpainia garatu duten ikasle taldeko kide batzuek enpresarekin aurrera jarraitzeko asmoa adierazi dute.


Ametsetarako gida laburra | La mirada del samurái / Samuraiaren begidara\nKurosawak berak bakarrik idatzi zuen gidoia eta jatorrizko proiektuak hamaika kapitulu zituen, baina horietatik hiru baztertu egin ziren: batean gizonak eta emakumeak hegan agertzen ziren eta horrek izugarri garestitzen zuen efektu berezietarako aurrekontua; besteak monje budista bat zuen ardatz, baina mendebaldeko ikus-entzuleek zailtasun handiak edukiko zituzten behar zen bezala ulertzeko; eta, azkena, oraindik ere filma luzeegia zelako baztertu zen eta Warner Brothers konpainiak, filmaren banaketa-eskubideak erosi zituenak, ez zuen bi ordutik gora iraungo zuen film bat nahi.\nHorrenbestez, 8 kapitulutan banatu zen filma, film labur independenteak bailiran. Guztietan errepikatzen da pertsonaia bat, pertsonaia protagonista eta Kurosawa bera irudikatzen duena, eta Ni izena erabiltzen du bere burua aipatzeko\nLehen ametsa: Eguzkiaren argia euritik zehar. Ume batek ez du amak esana betetzen eta kalera irteten da eguzki-izpiek euria zeharkatzen duten egun batean. Horrelako egun berezietan ospatu ohi dituzte azeriek (kitsune) beren ezkontzak. Ezkutuko zeremoniak izan ohi dira, gizakiek ikusi ezin dituztenak. Basoko espirituek umea ikusten dute eta etxera bueltatzean bere amak ez dio sartzen uzten eta, horrezaz gainera, azeriek berarentzat utzitako ezpata bat ematen dio. Emakumeak azeriei barkamena eskatzera joateko eskatzen dio, nahiz eta jakin badakien naturako indarrak diren neurrian, azeriek ez dutela sentimendurik. Azeriek barkatzen ez badute, haurrak bere buruaz beste egin beharko du. Istorio irekia da…\nBigarren ametsa: Duraznoen baratzea. Haur bera Hina Matsuri edo panpinen festa ospatu aurretik moztutako hiru mertxikondorekin (duraznoak) hitz egiten hasten da. Festa udaberrian ospatzen da, loreak loratze bete-betean daudenean. Ospakizunean erabiltzen diren panpinak zuhaitzen espiritua direla ohartzen da haurra, eta mertxikondoengatik erakutsitako maitasunagatik bere gurasoek egindako bidegabekeria barkatzen dutela.\nHirugarren ametsa: Elur-ekaitza. Mendizale-talde bat elur-ekaitz baten erdian galtzen da. Emakume misteriotsu bat (Yuki-onna mitikoa eta hilgarria) ezerezetik agertzen da, eta oraindik konortea duen azken gizona heriotzara erakartzen saiatzen da.\nLaugarren ametsa (amesgaiztoa): Tunela. Armada japoniarreko ofizial bat hormigoizko oinezkoentzako tunel baten iluntasunera sartzen da eta deabru itxura duen zakur batekin topo egiten du bertan. Orduan geldirik geratzen da. Beste aldera iristean, norbait atzetik duela konturatzen da: heriotzaren aurpegi urdina duen gudari bat da.\nBadirudi gudariak ez duela hilik dagoela sinesten, baina ofizialak konbentzitu egiten du eta tunelaren iluntasunera itzultzen da. Okerrena ikusi duela uste duen unean, ofizialak bere hirugarren pelotoi osoa ikusten du. Hilik daudela esaten eta gudan hiltzen uzteagatik sentitzen duen erruduntasuna helarazten saiatzen da. Une horretan dagokion erantzukizuna bere gain hartzen du eta aho ilunera sartzen da berriro. Atzetik du zakur beldurgarria, gudan lehergaiz bete eta tankeen kontra erabili zuten zakurra, hain zuzen ere.\nBosgarren ametsa: Beleak. Arte-ikasle batek Van Gogh-ekin topo egiten du (Marin Scorsese aktorea) eta berarekin hitz egiten hasten da, desagertzen den arte. Pintorearen lanetatik bidaiatzen hasten da gaztea, pintorea topatu nahian.\nSeigarren ametsa (amesgaiztoa): Fuji mendia gorrituta. Fuji menditik gertu dagoen zentral nuklear bat urtzen hasi da, zerua tindatuz; ondorioz, milioika herritar japoniar uhartetik irteten saiatzen dira, baina hil egiten dira erradiazioak harrapatuta. Hiru heldu -horietako bat zentralaren arduraduna da- eta bi haur atzean geratzen dira, heriotzaren zain.\nZazpigarren ametsa (amesgaiztoa): Ogro negartia. Gizon bat nora ezean dabil hondamenezko inguru menditsu batean, eta oni batekin topatzen da (ogroa folklore japoniarrean). Oni hori adar bat duen gizaki bihurtu da, holokausto nuklear baten ondoren.\nZortzigarren ametsa: Ur-erroten herria. Protagonista herri batera iristen da; herri horretan etxe bakoitzak bere ur-errota du eta teknologia atzean utzi dute herritarrek. Bertako biztanleak naturarekin harmonian bizi dira eta bizitza luzekoak dira.\nBidaiariak 103 urte dituen eta errota baten gurpila konpontzen ari den gizon batekin topo egiten du. Agureak adierazten dioenez, herriko biztanleek teknologia modernoak eragiten duen kutsadurari uko egitea eta bizimodu bakun eta puruago bat edukitzea erabaki zuten.\nAmetsa amaitzeko, andre zahar baten segizioa ikusten da. Negar-malkoen ordez, musika eta kantikak entzun daitezke, andre zaharrak eduki duen bizimodu onari ahalik eta amaiera onena emateko.


Albisteak - Gu Pirinioa - Somos Pirineo\nPIRINIOKO PLANAREN FORMAKUNTZA PLANA BERRIA ABIAN DA JADA\n2021ko martxoaren 25\nPirinioetako Planak apirilean abiaraziko du bere prestakuntza programa, Nafarroako Pirinioetako biztanle guztiei eskainia. Programaren xedea da bertako jendeak gai askotako ezaupide eta trebeziak lortzea beren etxeetatik urrutira joan beharrik izan gabe.\nHorrela, Planak antolatu duen eskaintza bost prestakuntza arlotan dago banatuta: EkinPirinioa, HaziPirinioa, SormenPirinioa, ZainduPirinioa eta LandaPirinioa. Arlo horietako bakoitzak gai desberdinetako ikastaroak ditu bere barruan: artea, ekintzailetza, lehen sektorea, osasuna eta zerbitzuak, ostalaritza eta turismoa, politika, etxebizitza…\nPrestakuntza hiruhilekoetan antolatu eta argitaratuko da, eta hurrengo apirilean hasiko da. 2021eko bigarren hiruhilekorako, honako ikastaro hauek prestatu dira: Komunikazioa, marketin digitala, web garapena eta online merkataritza; Udalgintza eraldatzaileko esperientziak, eta Tramitazio telematikoa.\n“Komunikazioa, marketin digitala, web garapena eta online merkataritza” ikastaroa Ana Cortaire marketin digitaleko prestatzaile eta aholkulariak emanen du. Ikastaroak ikuspegi orokor bat emanez erakutsiko du sareak eta webguneak tresna egokiak direla online salmentarako eta negozio bat garatzeko. Prestakuntza-jarduera honen hartzaileak dira autonomo, enpresa eta elkarteak, beren jarduerei bultzada eman nahi dietenak sareko baliabideak ezagutu eta erabilita.\n“Udalgintza eraldatzaileko esperientziak” izeneko prestakuntza-jarduera udal, batzorde eta kontzejuetako hautetsiendako da. Tokiko sektorearen antolaketa eta funtzionamendua aztertuko dira, haren eskumen eta eginkizunak; baita ordenantza eta erregelamenduak ere. Gai konplexu batzuk ere landuko dira, hala nola administrazio horietako kontratazio-prozedurak, toki-ogasunen funtzionamendua, aurrekontuak eta kontabilitatea. Ikastaroa Asun Nietok eta Fermín Cabasések zuzenduko dute, zeinak Nafarroako Udal eta Kontzejuen Federaziokoak baitira (NUKF).\nAzkenik, tramitazio telematikoari buruzko saioetan Lorea Jamar, CedernaGaralur tokiko ekintza taldekoa, izanen da irakaslea. Adineko jendearendako da ikastaro hori, eta administrazioekin tramite digitalak egiteko ezaupideak eman nahi dizkie. Prestakuntza-saio horietan parte hartu ahal izateko, informatikako oinarrizko ezagutza izan beharko da.\nIkastaroa aurrez aurrekoa izanen da, baina COVID19aren ondorioz jende kopurua mugatua izanen da eta, horregatik, izen-emateen hurrenkerari jarraikiko zaio jendea hartzerakoan. Bestalde, parte-hartzaileek ordenagailu eramangarria eduki beharko dute komunikazio eta marketinaren eta tramitazio telematikoaren ikastaroetan aritu ahal izateko.\nMartxoaren 25etik apirilaren 12ra bitarte ematen ahalko da izena, telefonoz (647699366 tel.) edo Pirinioetako Planaren webgunearen bidez, https://www.gupirinioa.eus/zerbitzuak\nTOKIAK ETA DATAK\nApirilak 13, maiatzak 3 eta ekainak 2\nApirilak 14, maiatzak 4 eta ekainak 3\nUdalerrietako esperientzia eraldatzaileak\nApirilak 27 eta maiatzak 11\nApirilak 27 eta maiatzak 6\nApirilak 27 eta maiatzak 4\nIkastaroak leku ezberdinetan errepikatuko direnez, izena leku bakar batean eman beharko da.\nSanta María, z/g\nErronkariko Enpresa Parkea\n19-22 ataria, Erronkariko errepidea\nLege oharra · Pribatutasun-politika · Cookie-en politika · Erabilera-baldintzak


Euskal Merkataritzako Sarietarako deialdia zabalik - adaki\nEusko Jaurlaritzako Ekonomiaren Garapen eta Lehiakortasun sailak aurtengo Euskal Merkataritzako sarietarako deialdia zabaldu du, ondorioz, aurkeztu nahi duten enpresek hilabeteko epea izango dute, uztailaren 3tik hasita, alegia, buletinean iragarkia argitaratu den hurrengo egunetik hasita.\nHautagaitzak eta gainerako agiri osagarriak Eusko Jaurlaritzako Ekonomiaren Garapen eta Lehiakortasun Saileko Merkataritza Zuzendaritzara zuzenduta Sailaren Lurralde Ordezkaritzetan aurkeztu beharko dituzte eskatzaileek. Abuztuaren 2an amaituko da epea.\nSariek lau lan eremu hartzen dituzte aintzat: enpresa-lankidetza, merkataritza-berrikuntza, ibilbidea eta hiri-eremuen dinamizazioa.\nIazko merkataritza sarituen artean daude Bilboko Matía bitxi-denda, Laudioko Beldui Txakolina eta Tolosako Foroa-Tolosa Merkat.\nTolosa Merkatek hiri-inguruen dinamizazio saria eraman zuen, epaimahaiaren hitzetan “Tolosan llortu duenarengatik eta Tolosa Merkat esperientzia arazo berak dituzten beste udalerri batzuetarako erreferentziazkoa eta bide-erakuslea izan daitekeelako”. Adakin horren jakitun gara Elvis Presleyren irudiaz baliatuz, kanpaina global bat diseinatu eta garatu genielako herriko merkataritza sustatzea helburu zuena.\nEa aurten ere gure bezeroen batek duen Merkataritza Sari bat jasotzeko pagotxa.\nAnimatu zaitezte zuen hautagaitza aurkeztera!


Enplegatu esperientzia - Emerging Collaborative Knowledge\nTalentua, Transformazio Digitala, belaunaldi berriak lan-merkatuan sartzea (Millennials, Centennials …), kolektiboak integratzea … erakundeak bere biziraupenerako ulertu eta integratu behar dituen elementu kritikoak dira. Eta horretarako, profesionalean jardun behar dugu jardueraren erdigunean eta esperientzia hobetu.\nErrutinak eta errutinak falta direnez, profesionalak deskonektatu egiten dira. Aurrera egin nahi duen edozein erakundek bere profesionalen konpromisoa, adimena eta emozioa behar ditu.\nAntolakuntza-kulturarekin berriz konektatu ahal izateko, posible da metodologia berritzaile eta holistikoen bidez, entzuteko eta kultura-bilakaerarako estrategien bidez (Enplegatuari Balio Proposamena). Emozio-inpaktuen ondorio dira kontratu psikologikoa eta soldata emozionala bezalako elementuak. Esperientzia modu sinesgarri eta koherentean hobetzen du.\nLangileen esperientzia modu berritzailean biltzen da PERTSONEN zementuaren funtsa, helburu hauek baititu:\nProiektu partekatu bat sortu , helburu komun eta ilusioz betea.\nguztiok barruan daramagun talenturik onena garatu eta garatzea.\nGuztizko Konpentsazioa zer denaren ikuspegi orokorra izatea.\nIngurune osasuntsuak sortu eta intelektualki erretiluak.\nBalio handiko ekosistemak sustatzea, eta erabilera etengabe berritzen ari den ezagutza oinarri hartuta.\nenergia sortzailea , lankidetzaren eta malgutasunaren bidez .\nKonpromiso-mailak goratzea eta gogobetetzea segurtasun psikologikotik eta autonomiak ematen duen motibazioa.\nZure enplegatuak zure enbaxadore onenetan bihurtzea.\nLehengo enplegatuek itzuli nahi izatea lortzea.\nErakunde irekiak eta inklusiboak sortzea, errespetua , konfiantza eta erantzukizuna izan daitezen balio nagusiak.\nAntolaketa-estrategiak bermatzeko beharrezkoa den giza kapitala bermatzea.\nGizarte osasuntsuago bat sortzea , pertsonen asebetetzea modu egituratuan eta sistematikoan lan egiten duten erakundeen bitartez.\nHorren ondorioz, zure erakundeak erakargarritasun handiagoa eta erakargarriagoa izango du, eta talentuaren fidelizazioa eta konpromisoa, giro zorrotzetan, erretiluetan eta gaitasunen bultzatzaileetan.\nZure erakundean talentua harrapatu eta konprometitu nahi duzu, helburu komun eta ilusioz lan egin dezan?\nZure enplegatu esperientzia zure baloreekin, kulturarekin eta negozio-emaitzekin lerrokatu nahi duzu?\nIdatzi, lagunduko dizugu!


Giza Eskubideen urratzea Gerra Zibilean eta Lehen Frankismoan\nPopulazio zibilak jasan zuen aireko bonbardaketa bereizi gabea, zalantzarik gabe, Gerra Zibilean altxatutakoek abiarazitako esperimentu ankerrenetako bat izan zen.\nHaietako bat 1936ko abuztuaren 13an gertatu zen Donostian eta zuzenean zazpi pertsonaren heriotza eragin zuen. Gainera, horiei, ondoren hil ziren zaurituak gehitu behar zaizkie. Hildako pertsonetako bi Zizurkilgo bi neskatila ziren: Eulalia eta Manuela Zuriarrain ahizpak, Francisca Arratibel Urretavizcaya eta Jose Cruz Zuriarrain Mugicaren alabak.\n1936ko abuztuaren 14ko Frente Popular egunkariak honela kontatu zuen gertatutakoa:\n“… Hegazkinen arketipoa, eraketa eta mugimenduak eta behar bezala ikustatutako kanpoko alderdi guztiak kontuan izanda, Espainiako Armadan ez zeuden ezaugarriak zituzten hegazkinak zirela esan dezakegu (…).\nEz, ez zuten hori egin. Errazagoa, leialagoa, patriotikoagoa, katolikoagoa zen… azken batean hirien gainetik sekulako altueran hegan egitea hegazkinen aurkako gure kanoien tiroetatik urrun eta emakumezko soilen eta haur errugabeen artean heriotza eta suntsipena zabaltzea (…).\nHerritarren eskubidearen aurkako erasoaldi basatienak izan ziren. Gizateriaren historian, ez dago halako atentatuen inguruko inolako aurrekaririk”.\nEulalia eta Francisca bonbardaketa mota hauen ondorioz hildako lehenengo adin txikiko herritar zibilak izan ziren.\nCopyright © 2020. Aranzadi Zientzia Elkartea. Eskubide guztiak erreserbatuta.


Maisha MC, gaur Bilboko Biran eta bihar kaleratuko dau barakaldoarrak disko barria - bizkaie.biz\nBizkaie! 2019-11-13 08:33 Musikea\nDisko kontzeptuala da Vmme Sahar, proto-euskeraz topautako berba zaharrenak (ume zahar, edo seme nagusia).\nMaisha MC (Eneko Axpe) | Ikusi handiago | Argazki originala\nMaisha MC (Barakaldo, Bizkaia, 1986) Euskal Herriko artista multidisziplinarra da: musika produktorea, DJ-a, euskal rap abeslaria eta zinemagilea. Euskadi Irratiko eta ETB1-eko kolaboratzailea be bada.\nMaisha MC Barakaldoko familia xume batean jaio zan. Sei urte zitualarik, bere ikastetxe publikoko irakasleak Maisha MC-ren amagaz kontaktau eban, semeak musikarako trebezia berezia ebala esateko. Ordutik musika klaseak hartzen hasi zan. Hamabi urtegaz, lehenengo rap kantuak grabau zituan lagun batzuekaz, kalean, familiaren cassette grabatzaile zahar bategaz.\nHemeretzi urtegaz, Maisha MC-k ska musika talde bat sortu eban, Skalea, Barakaldoko konserbatorioko musikariakaz batera; talde horregaz hainbat kontzertu emon zituan. Baina laster bueltau zan hip hop kantuak idaztera. 2006. urtean, 121 krew-ko Endika Lahaine ezagutu, handik gitxira abesti bat grabau eben batera, eta kontzertuak emoten hasi ziran, Aritz Sound System, Selektah Kolektibo taldearen sortzailearen gidaritzapean. Bertso hop kontzertuak emoten zituen garai haretan, euskerazko hip hopa eta bertsolaritzea buztartuz. 2007. urtean lehenengo hip hop musika lanak egin zituan.\n2015. urtetik, Maisha MC Erresuma Batuko Cambridge urira joan zen biziten. 2016. urtean, 121 krew rap taldeak amaierea emon eutson hamasei urteko ibilbideari, Mahatsen Denbora / Azken Afaria disko bikotxa kaleratuz. Diskoaren 150 ale baino ez zituen kaleratu, eta horreetako bakotxagaz taldearen azken kontzerturako sarrera bat jasoten eban erosleak. Urriaren 15ean izan zan kontzertu hori, Bilboko 7 Katu gaztetxean.\nEuskal Herriko hip hop, elektro eta dubsteparen erreferentzia bihurtu zan sasoi horretan. Euskeraz rapeau eta inprobisau eban bakarrenetakoaizan zan MC, eta Euskal Herrian dubstep produziduten lehenengoetakoa.\n2018. urtetik, Maisha MC Kalifornian bizi da, San Frantzisko urian.\nMaisha MC-k (Patrol Destroyers, 121 krew), Euskal Herriko musika tradizionala barritu eta hip hop jantza pista millennial-era ekarri dau. Maisha MC-ren lehenengo bakarkako diskoa da hau, eta duda barik, euskerazko hip hop-aren kalidade handienekoa gaur arte.\nDisko kontzeptuala da Vmme Sahar, proto-euskeraz topautako berba zaharrenak dira (ume zahar, edo seme nagusia). Nafarroako ilobi batean topautako berba bi horreetan hasi zan diskoaren kontzeptua jorratzen. Maish aMC-k, hanka bat dau kultura barrienetan –hip hop, street art, etabar–, eta ume baten energia dakar, explosiboa da (Vmme). Aldi berean, beste hanka bat dau bere kulturearen aldeko jarreran –euskerea, euskal instrumentuak, eta abar– (Sahar). Maisha MC, eta bere musika, Vmme Sahar da. Benetako hibridoa, disko futurista da berez.\nDiskoa, zemendiaren 14an kaleratuko dau sortzaileak Taupaka Alkarteagaz baina eguaztenean, zemendiaren 13an, arratsaldeko 19:30ean, Bilboko Bira Kulturgunean aurkezpena egingo dau. Galder Perez kazetariak gidatuko dau alkarrizketea eta Ausokobeatz arduratuko da disko-entzunaldia gidatzeaz.\n'Vmme Sahar'. MAISHA MC


Turismo bulego berria egingo da Altzon | El Diario Vasco\nTolosa GoierriTurismo bulego berria egingo da Altzon\nTurismo bulego berria egingo da Altzon\nJon Garaño eta Aitor Arregik zuzendutako Altzoko enaldoiari buruzko 'Haundia' pelikularen irudia.\nAldundiak Altzoko Udalarekin bat egingo du bulegoa irekitzeko eta Altzoko Handiak eragin duen interesari erantzuteko\nNUÑEZ ALTZO. Miércoles, 6 septiembre 2017, 09:12\nAzken urteotan Altzoko Handiak interes nabarmena sortu du eta herria ezagutzera gerturatzen diren turistei harrera eta arreta-zerbitzu egokia eskaintzeko asmoz udalak Turismo bulegoa eraikitzeko proiektua sortu zuen joan zen urtean. Izan ere, David Azurzak eta Koldo Izagirrek sortutako operari jarraituz, aurten 'Handia' filma estreinatuko da, hain zuzen ere datorren Donostiako Zinemaldian.\nProiektu horren barnean Altzoko Handiaren inguruko ibilbidearen panelak jarri ziren eta Batzarremuño eraikinean ikus-entzunezko areto bat prestatu zen. Gainera, Ba-tzarremuñon bertan Miguel Joaquin Eleizegi 'Altzoko Handia'ren eta Imaz bertsolariaren inguruko erakusketa bat dago.\nErakusketak osatzen duten interpretazio zentroa egokitzea da udalak aurten duen beste helburuetako bat, baita erosi berri duen Seroretxe eraikinean turismo bulego bat eraikitzea eta Handiari buruzko dokumental bat egitea ere. Turismo bulegoa 2018an irekiko da.\n«Turista eta bisitariei behar bezalako arreta eskaintzeko espazio fisiko egoki bat izatea ezinbestekoa da»\nLan horiek guztiak finantzatzeko Gipuzkoako Foru Aldundiko Turismo sailak diru-laguntza ematea onartu du. «Ezinbestekoa da Altzoko Handia pertsonaiak erakarrita Altzo ingurura hurbiltzen diren turista eta bisitariei behar bezalako arreta eskaintzeko espazio fisiko egoki bat izatea», azaldu du Maite Cruzado Turismoko zuzendariak.\nGuztira 200.000 euroko lagun-tza izango da, «turistei harrera egiteko eta arreta eskaintzeko espazio bat eraikitzeko egin beharreko inbertsioen erdia finantzatzeko eta Altzoko Handia pertsonaiak eragin duen interes turistikoari erantzuna emateko», Aldundiko ordezkariek adierazi dutenez.\nDena prest Andra Mari jaietarako Kurtso hasiera iritsi da Aralar Institutuan


Kritika: ‘Call Me By Your Name’Euskal pantailaren gunea\nKritika: ‘Call Me By Your Name’\nHerrialdea: AEB, Italia, Frantzia eta Brasil\nUdako egunak dira Italiako zelaietan, soroak horitzen ari dira. Eguzkiak ez du errukirik. Zuhaitzen gerizpeak bakarrik salba gaitzake, ibai, laku eta putzuetako urak freskatu, eta mahaiaren bueltan egiten diren bazkaloste luzeek, barazki, entsalada eta frutekin egindako otorduek, gauetako epeltasunera hurbilduko gaituzte.\nParadisuaren parekoa den bazter honetan Elio aurkituko dugu (Timothée Chalamet), Shakespearen Uda gau bateko ametsa (1597) obratik ateratako pertsonaia bailitzan. Izaki berezia, inguruan dituen gazteekin alderatuta, ezberdina, azaltzeko zaila den modu batean ezberdina, dituen berezitasun guztiak batuta ere, haiek ez luketelako bere izatea islatuko. Esan bezala, uda izango da, baita Elioren bizitzan ere, udaberriaren ondoren datorren urtaroa, mardultasun garaia, osatze garaia. Familia eta lagunekin pasako du urtaroa, baina barkatu, ez dizuet Oliver aipatu: Oliver (Armi Hammer) Elioren aita dokumentazio-lanetan lagunduko duen graduondoko ikasle estatubatuarra da. Orain bai, jarrai dezagun.\nBa al dakizu zer den maitasuna? Zer sentitzen den? Norbait burutik kendu ezin duzunean? Eta fenomeno fisiko adieraziezin baten bidez erakartzen zaituenean, planeta baten grabitate indarra balu bezala, satelite bat bilakatzen zaituena, inguan orbitatuz. Eta barrenak mugitzen zaizkizu, barruan animalia basati bat biziko balitz bezala, eta batzuetan zure gorputzaz jabetzen da, eta zure gorputz adarrez, eta zure hitzez, eta ez zara dagoeneko zure buruaren jabe, tarteka, bakarrik, itzultzen zara zure onera. Hau da Eliori gertatuko zaiona, Marzia neska laguntzat izango du, baina Marziak ez du horrelako eraginik sortuko Eliorengan, Oliver izango da Elioren barne itsasoak astinduko dituena, mareekin gertatzen den lez. Eta horrela orbitatuko dute bi gorputzek, udan, bata bestearen inguruan, grabitatearen indarrarekin.\nEta tamalez, filmak harreman hori naturaltasun osoz azaldu nahiko badu ere, garaiko gizartean ez da halako naturaltasunik egongo, eta gure protagonistek ezkutuan biziko dute harremana.\nAktoreen lana ezin hobea da, bereziki aipagarria Timothée Chalametena, hitzik erabili gabe pertsonaiak bizi duen eztanda emozionala azaltzeko duen erreztasuna eta naturaltasuna direla-eta.\nZinta gomendagarria oso, baina badu zer kritikatu ere, erakutsiko digun istorioa ameskeria eder bat izango baita, eta horretan, zinez, lan bikaina egin du zuzendariak. Pertsonaien bitartez biziko ditugulako maitasunaren sukarrak, hau da, beroaldi eta hotzeriak, izerdi eta ezinegonak, fisiko zein psikologikoak. Eta eskertzekoa da maitasunaren inguruan egiten duen berebiziko erretratua. Istorioari arantzak aurkitzen badizkiot ere, mezuan eta garapenean, eta ez dut guztiz ulertu esan nahi izan duena. Ederra bi gizonen arteko maitasuna, baina ezinezkoa. A zer nolako aurrerapena! Baina dena oso polita, hori bai. Eta ez diot horrelakorik amaiera gustatu ez zaidalako, benetan zintak duen momenturik politena baita; filmak istorioarekiko egiten duen hurbilpenaren inguruan galderak sortzen zaizkit baina. Hori bai, Elioren zintzotasunak ez dit dudarik sortzen.\nHori dela-eta, Eliorekin geratuko naiz amaierako azken planoan, zintaren kredituak agertzen diren bitartean, etxeko neskameak mahaia jartzen ari diren bitartean, munduak aurrera egiten duen seinale. Norantz? Ez dakigu. Argi dago ez duela Elioren norabide berbera jarraituko, momentuz, baina aurrera egin dezagun, ez dagoelako beste biderik.\nDonostiako Zinemaldia Drama Iritzia Kritika Kritikak Sariak\nCall Me By Your Name Iritzia Kritika Luca Guadagnino Mikel Zumeta\n‘Generoa eta berdintasuna’ zikloa, maiatzera arte Iruñeko Civivox aretoan